P9_TA(2022)0278

Azzjoni Ewropea komuni dwar il-kura

Riżoluzzjoni tal-Parlament Ewropew tal-5 ta' Lulju 2022 lejn azzjoni Ewropea komuni dwar il-kura (2021/2253(INI))

(2023/C 47/04)

Il-Parlament Ewropew,

— wara li kkunsidra l-Artikoli 2 u 3 tat-Trattat dwar l-Unjoni Ewropea (TUE),

— wara li kkunsidra l-għanijiet stabbiliti taħt l-Artikolu 3 TUE, b'mod partikolari l-ġlieda kontra l-esklużjoni soċjali u d-diskriminazzjoni, il-promozzjoni tal-ġustizzja soċjali, l-ugwaljanza bejn in-nisa u l-irġiel, is-solidarjetà bejn il-ġenerazzjonijiet u l-protezzjoni tad-drittijiet tat-tfal, kif ukoll il-koeżjoni ekonomika, soċjali u territorjali,

— wara li kkunsidra l-Artikolu 8 dwar l-integrazzjoni tal-perspettiva tal-ġeneri, li jħaddan l-għan tal-UE li telimina l-inugwaljanzi u tippromwovi l-ugwaljanza bejn in-nisa u l-irġiel, u l-klawżola soċjali orizzontali fl-Artikolu 9 tat-Trattat dwar il-Funzjonament tal-Unjoni Ewropea (TFUE),

— wara li kkunsidra l-objettivi tal-politika soċjali stabbiliti fl-Artikoli 151 u 153 TFUE,

— wara li kkunsidra l-Karta Soċjali Ewropea riveduta, b'mod partikolari l-Artikolu 15, dwar id-dritt ta' persuni b'diżabilità għall-indipendenza, l-integrazzjoni soċjali u l-parteċipazzjoni, u l-Artikolu 23 dwar id-dritt tal-anzjani għall-protezzjoni soċjali,

— wara li kkunsidra l-Karta tad-Drittijiet Fundamentali tal-Unjoni Ewropea (il-“Karta”), b'mod partikolari l-Artikolu 25 dwar id-drittijiet tal-anzjani li jgħixu ħajja indipendenti u dinjituża u l-Artikolu 26 tagħha dwar l-integrazzjoni ta' persuni diżabbli, u l-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali, kif imsemmi fl-Artikolu 6 tat-TUE,

— wara li kkunsidra l-prinċipji tal-Pilastru Ewropew tad-Drittijiet Soċjali (EPSR), b'mod partikolari l-prinċipju 17 dwar l-inklużjoni ta' persuni b'diżabilità u l-prinċipju 18 dwar id-dritt għall-kura fit-tul,

— wara li kkunsidra d-Deċennju tat-Tixjiħ b'Saħħtu tan-NU 2021-2030 u l-Qafas tad-WHO għall-pajjiżi biex jiksbu kontinwità integrata ta' kura fit-tul (1),

— wara li kkunsidra l-Pjan ta' Azzjoni tal-EPSR u l-miri ewlenin tiegħu għall-2030,

— wara li kkunsidra l-Għanijiet ta' Żvilupp Sostenibbli tan-Nazzjonijiet Uniti (SDGs), b'mod partikolari l-għanijiet nru 3 dwar “Saħħa Tajba u Benesseri”, nru 5 dwar “Ugwaljanza bejn il-Ġeneri”, nru 8 dwar “Xogħol Deċenti u Tkabbir Ekonomiku” u nru 10 dwar “Anqas Inugwaljanzi”,

— wara li kkunsidra r-rapport tematiku tal-Espert Indipendenti tan-NU dwar it-Tgawdija tad-Drittijiet tal-Bniedem Kollha mill-Anzjani tat-22 ta' Lulju 2020 dwar l-impatt tal-marda tal-coronavirus (COVID-19) fuq it-tgawdija tad-drittijiet tal-bniedem kollha mill-anzjani A/75/2020 (2), u l-istqarrija tagħha dwar l-Awtonomija u l-kura tal-anzjani għat-30 Sessjoni tal-Kunsill tad-Drittijiet tal-Bniedem tan-Nazzjonijiet Uniti (3),

— wara li kkunsidra l-konvenzjonijiet u r-rakkomandazzjonijiet tal-Organizzazzjoni Internazzjonali tax-Xogħol (ILO), u b'mod partikolari l-Konvenzjoni C149 dwar l-Infermiera tal-1977 u r-Rakkomandazzjoni Nru 157 li takkumpanjaha, il-Konvenzjoni C183 dwar il-Protezzjoni tal-Maternità tal-2000 u r-Rakkomandazzjoni Nru 191 li takkumpanjaha, il-Konvenzjoni C189 dwar il-Ħaddiema Domestiċi tal-2011 u r-Rakkomandazzjoni Nru 201 li takkumpanjaha, il-Konvenzjoni C190 dwar il-Vjolenza u l-Fastidju tal-2019 u r-Rakkomandazzjoni Nru 206 li takkumpanjaha, u r-Rakkomandazzjoni tal-Protezzjoni Soċjali Bażika Nru 202,

— wara li kkunsidra r-rapport tal-ILO tad-19 ta' Diċembru 2019 bit-titolu “The Employment Generation Impact of Meeting SDG Targets in Early Childhood Care, Education, Health and Long-Term Care in 45 Countries” (L-Impatt tal-Ġenerazzjoni tal-Impjiegi fl-Ilħuq tal-Miri tal-Għanijiet ta' Żvilupp Sostenibbli fil-Kura tat-Tfulija Bikrija, l-Edukazzjoni, is-Saħħa u l-Kura fit-Tul f'45 Pajjiż),

— wara li kkunsidra r-riżoluzzjoni tal-ILO li tikkonċerna sejħa globali għal azzjoni għal approċċ iċċentrat fuq il-bniedem mill-kriżi tal-COVID-19 li hija inklużiva, sostenibbli u reżiljenti, adottata fil-109 Sessjoni tal-Konferenza Internazzjonali dwar ix-Xogħol f'Ġunju 2021,

— wara li kkunsidra r-rapport tal-ILO tas-7 ta' Marzu 2022“Care at work: Investing in care leave and services for a more gender equal world of work” (Il-kura fuq ix-xogħol: Investiment fil-liv tal-kura u s-servizzi għal dinja tax-xogħol aktar ugwali bejn il-ġeneri),

— wara li kkunsidra l-Konvenzjoni tan-NU dwar id-Drittijiet tal-Persuni b'Diżabilità (UN CRPD),

— wara li kkunsidra l-Konvenzjoni tan-NU dwar l-Eliminazzjoni ta' Kull Forma ta' Diskriminazzjoni kontra n-Nisa (CEDAW),

— wara li kkunsidra l-Konvenzjoni tan-NU dwar id-Drittijiet tat-Tfal (UNCRC),

— wara li kkunsidra l-linji gwida politiċi tal-President tal-Kummissjoni Ursula von der Leyen,

— wara li kkunsidra l-programm ta' ħidma tal-Kummissjoni għall-2022,

— wara li kkunsidra r-Regolament (UE) 2021/1057 tal-Parlament Ewropew u tal-Kunsill tal-24 ta' Ġunju 2021 li jistabbilixxi l-Fond Soċjali Ewropew Plus (FSE+) (4),

— wara li kkunsidra r-Regolament (UE) 2021/241 tal-Parlament Ewropew u tal-Kunsill tat-12 ta' Frar 2021 li jistabbilixxi l-Faċilità għall-Irkupru u r-Reżiljenza (5),

— wara li kkunsidra r-Regolament (UE) 2020/2221 tal-Parlament Ewropew u tal-Kunsill tat-23 ta' Diċembru 2020 li jemenda r-Regolament (UE) Nru 1303/2013 fir-rigward ta' riżorsi addizzjonali u arranġamenti ta' implimentazzjoni biex jipprovdi assistenza għat-trawwim ta' miżuri li jsewwu d-dannu kkawżat mill-kriżi fil-kuntest tal-pandemija tal-COVID-19 u l-konsegwenzi soċjali tagħha u għat-tħejjija ta' rkupru ekoloġiku, diġitali u reżiljenti tal-ekonomija (REACT-EU) (6),

— wara li kkunsidra r-Regolament (UE) 2021/522 li jistabbilixxi Programm għall-azzjoni tal-Unjoni fil-qasam tas-saħħa (il-“Programm l-UE għas-Saħħa”) għall-perjodu 2021-2027 (7),

— wara li kkunsidra l-inizjattiva konġunta tal-OECD u tal-Kummissjoni Ewropea “L-istat tas-saħħa”,

— wara li kkunsidra d-Direttiva (UE) 2019/1158 tal-Parlament Ewropew u tal-Kunsill tal-20 ta' Ġunju 2019 dwar il-bilanċ bejn ix-xogħol u l-ħajja privata għall-ġenituri u għall-persuni li jindukraw u li tħassar id-Direttiva tal-Kunsill 2010/18/UE (8),

— wara li kkunsidra d-Direttiva 2000/43/KE tal-Kunsill tad-29 ta' Ġunju 2000 li timplimenta l-prinċipju tat-trattament ugwali bejn il-persuni irrispettivament mill-oriġini tar-razza jew l-etniċità (9),

— wara li kkunsidra d-Direttiva 2006/54/KE tal-Parlament Ewropew u tal-Kunsill tal-5 ta' Lulju 2006 dwar l-implimentazzjoni tal-prinċipju ta' opportunitajiet indaqs u ta' trattament ugwali tal-irġiel u n-nisa fi kwistjonijiet ta' impjiegi u xogħol (10),

— wara li kkunsidra d-Direttiva (UE) 2022/431 tal-Parlament Ewropew u tal-Kunsill tad-9 ta' Marzu 2022 li temenda d-Direttiva 2004/37/KE dwar il-protezzjoni tal-ħaddiema minn riskji relatati mal-espożizzjoni għal karċinoġeni jew mutaġeni fuq il-post tax-xogħol (11),

— wara li kkunsidra r-Rakkomandazzjoni tal-Kunsill (UE) 2021/1004 tal-14 ta' Ġunju 2021 li tistabbilixxi Garanzija Ewropea għat-Tfal (12),

— wara li kkunsidra l-Komunikazzjoni tal-Kummissjoni Ewropea tal-5 ta’ Marzu 2020 bit-titlu “Unjoni ta' Ugwaljanza: Strateġija ta' Ugwaljanza Bejn is-Sessi għall-2020-2025” (COM(2020)0152),

— wara li kkunsidra l-komunikazzjoni tal-Kummissjoni tas-26 ta' April 2017 bit-titolu “Inizjattiva ta' appoġġ għall-bilanċ bejn ix-xogħol u l-ħajja privata għall-ġenituri u l-persuni li jindukraw li jaħdmu” (COM(2017)0252),

— wara li kkunsidra l-Pjan ta' Azzjoni tal-Kummissjoni biex tingħata spinta lill-ekonomija soċjali u jinħolqu l-impjiegi tad-9 ta' Diċembru 2021,

— wara li kkunsidra l-Green Paper tal-Kummissjoni dwar it-Tixjiħ tas-27 ta' Jannar 2021 (COM(2021)0050),

— wara li kkunsidra l-komunikazzjoni tal-Kummissjoni bit-titlu “A Long-Term Vision for Rural Areas” (Viżjoni fit-Tul għaż-Żoni Rurali) tal-2021,

— wara li kkunsidra d-Dikjarazzjoni Ministerjali adottata fir-raba' Konferenza Ministerjali tal-Kummissjoni Ekonomika għall-Ewropa tan-NU dwar it-Tixjiħ f'Liżbona fit-22 ta' Settembru 2017 bit-titolu “A Sustainable Society for all Ages: Realizing the potential of living longer” (Soċjetà Sostenibbli għall-Etajiet kollha: Niksbu l-potenzjal ta' ħajja itwal),

— wara li kkunsidra l-proposta tal-Kummissjoni tal-4 ta' Marzu 2021 għal direttiva tal-Parlament Ewropew u tal-Kunsill għat-tisħiħ tal-applikazzjoni tal-prinċipju ta' paga ugwali għal xogħol ugwali jew xogħol ta' valur ugwali bejn l-irġiel u n-nisa permezz ta' trasparenza fil-pagi u mekkaniżmi ta' infurzar (COM(2021)0093),

— wara li kkunsidra l-proposta tal-Kummissjoni tat-28 ta' Ottubru 2020 għal direttiva tal-Parlament Ewropew u tal-Kunsill dwar pagi minimi adegwati fl-Unjoni Ewropea (COM(2020)0682),

— wara li kkunsidra l-Opinjoni tal-Kumitat Ekonomiku u Soċjali Ewropew (KESE) SOC/687-EESC-2021 tad-19 ta' Jannar 2022 bit-titolu “Lejn Mudell Ġdid ta' Kura għall-Anzjani: nitgħallmu mill-pandemija tal-COVID-19”,

— wara li kkunsidra l-Opinjoni SOC/535-KESE-2016 tal-Kumitat Ekonomiku u Soċjali Ewropew (KESE) tal-21 ta' Settembru 2012 bit-titolu “Id-drittijiet tal-ħaddiema tal-kura tas-saħħa li jgħixu fl-unità domestika fejn jaħdmu”,

— wara li kkunsidra r-rapport dwar il-kura fit-tul tal-2021 imħejji mill-Kumitat tal-Protezzjoni Soċjali (SPC) u l-Kummissjoni Ewropea (DĠ EMPL) dwar “Trends, challenges and opportunities in an ageing society” (Xejriet, sfidi u opportunitajiet f'soċjetà li qiegħda tixjieħ),

— wara li kkunsidra l-opinjoni tal-Grupp ta' Esperti tat-23 ta’ Ġunju 2021 dwar modi effettivi ta' investiment fis-saħħa u dwar l-appoġġ għas-saħħa mentali tal-ħaddiema tas-saħħa u ħaddiema essenzjali oħra,

— wara li kkunsidra l-konklużjonijiet tal-Kunsill EPSCO tal-14 ta' Ġunju 2021 dwar l-Impatt Soċjoekonomiku tal-COVID-19 fuq l-Ugwaljanza bejn il-Ġeneri (ST 8884/21),

— wara li kkunsidra r-riżoluzzjoni tiegħu tal-15 ta' Novembru 2018 dwar is-servizzi tal-kura fl-UE għal ugwaljanza aħjar bejn is-sessi (13),

— wara li kkunsidra r-riżoluzzjoni tiegħu tal-21 ta' Jannar 2021 dwar il-perspettiva tal-ġeneru fil-kriżi tal-COVID-19 u fil-perjodu ta' wara l-kriżi (14),

— wara li kkunsidra r-riżoluzzjoni tiegħu tal-21 ta' Jannar 2021 dwar l-Istrateġija tal-UE għall-Ugwaljanza bejn il-Ġeneri (15),

— wara li kkunsidra r-riżoluzzjoni tiegħu tal-10 ta' Marzu 2022 dwar il-Pjan ta' Azzjoni tal-UE dwar il-Ġeneru III (16),

— wara li kkunsidra r-riżoluzzjoni tiegħu tal-21 ta' Jannar 2021 dwar l-aċċess għal akkomodazzjoni diċenti u affordabbli għal kulħadd (17),

— wara li kkunsidra r-rakkomandazzjoni tal-Kunsill tat-22 ta' Mejju 2019 dwar sistemi ta' edukazzjoni u kura bikrija ta' kwalità għolja tat-tfal (18),

— wara li kkunsidra r-riżoluzzjoni tiegħu tal-11 ta' Marzu 2021 dwar id-drittijiet tat-tfal fid-dawl tal-Istrateġija tal-UE dwar id-drittijiet tat-tfal (19),

— wara li kkunsidra r-riżoluzzjoni tiegħu tal-10 ta' Lulju 2020 dwar l-istrateġija tal-UE dwar is-saħħa pubblika wara l-COVID-19 (20),

— wara li kkunsidra r-riżoluzzjoni tiegħu tas-16 ta' Frar 2022 dwar it-tisħiħ tal-Ewropa fil-ġlieda kontra l-kanċer – lejn strateġija komprensiva u koordinata (21),

— wara li kkunsidra r-riżoluzzjoni tiegħu tas-17 ta' Diċembru 2020 dwar Ewropa soċjali b'saħħitha għal Tranżizzjonijiet Ġusti (22),

— wara li kkunsidra r-riżoluzzjoni tiegħu tas-7 ta' Lulju 2021 dwar kontinent xiħ li qed jixjieħ – possibbiltajiet u sfidi relatati mal-politika dwar it-tixjiħ wara l-2020 (23),

— wara li kkunsidra l-komunikazzjoni tal-Kummissjoni tat-3 ta' Marzu 2021 bit-titolu “Unjoni ta' Ugwaljanza: Strateġija dwar id-Drittijiet tal-Persuni b'Diżabilità 2021-2030” (COM(2021)0101),

— wara li kkunsidra r-riżoluzzjoni tiegħu tat-18 ta' Ġunju 2020 dwar l-Istrateġija Ewropea tad-Diżabilità wara l-2020 (24),

— wara li kkunsidra r-riżoluzzjoni tiegħu tad-29 ta' Novembru 2018 dwar is-sitwazzjoni tan-nisa b'diżabilità (25),

— wara li kkunsidra l-komunikazzjoni tal-Kummissjoni tat-28 ta' Ġunju 2021 bit-titolu “Qafas strateġiku tal-UE dwar is-saħħa u s-sikurezza fuq il-post tax-xogħol 2021-2027 – Is-sikurezza u s-saħħa okkupazzjonali għal dinja tax-xogħol li qed tinbidel” (COM(2021)0323),

— wara li kkunsidra r-riżoluzzjoni tiegħu tal-10 ta' Marzu 2022 dwar qafas strateġiku ġdid tal-UE dwar is-saħħa u s-sikurezza okkupazzjonali wara l-2020 (inkluża protezzjoni aħjar tal-ħaddiema mill-esponiment għal sustanzi ta' ħsara, mill-istress okkupazzjonali u minn leżjonijiet minħabba movimenti ripetittivi) (26),

— wara li kkunsidra r-rapport tal-ETUI/EPSU dwar it-Trasparenza fil-pagi u r-rwol tal-evalwazzjoni tax-xogħol newtrali għall-ġeneru u l-klassifikazzjoni tax-xogħol fis-servizzi pubbliċi,

— wara li kkunsidra r-rakkomandazzjoni tal-Kunsill tat-8 ta' Novembru 2019 dwar l-aċċess għall-protezzjoni soċjali għall-ħaddiema u għall-persuni li jaħdmu għal rashom (27),

— wara li kkunsidra l-attivitajiet tal-ELA, b'mod partikolari l-kollaborazzjoni mal-Istati Membri fil-ġlieda kontra x-xogħol mhux iddikjarat,

— wara li kkunsidra l-Indiċi tal-Ugwaljanza bejn il-Ġeneri 2021 tal-Istitut Ewropew għall-Ugwaljanza bejn is-Sessi (EIGE) u l-fokus tematiku tiegħu fuq is-saħħa,

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra r-rapport tal-Kumitat għall-Impjiegi u l-Affarijiet Soċjali u l-Kumitat għad-Drittijiet tan-Nisa u l-Ugwaljanza bejn is-Sessi (A9-0189/2022),

A. billi d-drittijiet soċjali huma parti mid-drittijiet tal-bniedem u d-drittijiet kostituzzjonali, id-drittijiet tan-nisa huma drittijiet tal-bniedem fundamentali, u billi l-Kummissjoni ta' Venezja tal-Kunsill tal-Ewropa, il-QEDB u l-Karta jissottolinjaw li d-drittijiet tal-bniedem huma parti mill-istat tad-dritt; billi l-Pjan ta' Azzjoni tal-EPSR jistabbilixxi inizjattivi konkreti għall-implimentazzjoni ta' prinċipji li huma essenzjali għall-bini ta' Ewropa soċjali iktar b'saħħitha għal tranżizzjonijiet ġusti u l-irkupru, bħall-ugwaljanza bejn il-ġeneri, l-opportunitajiet indaqs, il-bilanċ bejn ix-xogħol u l-ħajja privata, l-indukrar u l-appoġġ lit-tfal, l-inklużjoni ta' persuni b'diżabilità u l-kura fit-tul; billi l-espansjoni u t-tisħiħ tal-valur u tad-drittijiet tal-forza tax-xogħol tal-kura se jkunu prerekwiżit għall-implimentazzjoni ta' dawn l-inizjattivi, inklużi dawk li jappartjenu speċifikament għaż-żewġ prinċipji 17 u 18; billi s-Semestru Ewropew u t-Tabella ta' Valutazzjoni Soċjali għandhom jintużaw biex tissaħħaħ soċjetà aktar ġusta, ugwali, sostenibbli u reżiljenti; billi t-tgawdija tal-ogħla standard tas-saħħa li jista' jinkiseb hija dritt fundamentali u għandu jiġi żgurat u implimentat livell għoli ta' protezzjoni tas-saħħa permezz tal-politiki u l-attivitajiet kollha tal-Unjoni; billi l-aċċess għal servizzi pubbliċi ta' kwalità huwa fattur deċiżiv fil-kwalità tal-ħajja bħala parti mill-istrateġija għall-kura u żieda fl-investimenti fis-settur;

B. billi t-tfal jirrappreżentaw 18,3 % tal-popolazzjoni tal-UE (28); billi fl-2020, kien hemm 47,5 % tal-unitajiet domestiċi fl-UE li kellhom mill-anqas wild wieħed u 14 % tal-unitajiet domestiċi kkonsistew fi tfal u ġenitur waħdu (29), li l-maġġoranza tagħhom kienu nisa;

C. billi l-maġġoranza kbira ta' dawk li jagħtu u jipprovdu l-kura formali jew informali, imħallsa u mhux imħallsa, huma nisa; billi r-responsabbiltajiet ta' kura fi ħdan il-familja jiffurmaw il-kapaċità, id-durata u t-tip ta' xogħol imħallas li n-nisa jistgħu jwettqu matul iċ-ċiklu tal-ħajja tax-xogħol tagħhom u b'hekk jinfluwenzaw il-parteċipazzjoni tagħhom fil-ħajja soċjali, ekonomika, kulturali u politika; billi l-istereotipi rigward in-nisa li huma persuni li jagħtu l-kura aħjar u l-perċezzjoni li x-xogħol domestiku u ta' kura mhux imħallas huwa “xogħol in-nisa” jsaħħu l-mudell tar-“r-raġel li jaqla' l-ħobża ta' kuljum – il-mara li tieħu ħsieb il-familja”, li jkompli jsawwar l-aċċess għad-drittijiet soċjali u b'hekk iħalli impatt fuq l-indipendenza ekonomika tan-nisa; u l-kontribut għas-sottovalutazzjoni u l-inviżibbiltà ekonomika tal-kura, speċjalment il-kontribut ta' dawk li jieħdu ħsieb il-familja, kif ukoll is-sottovalutazzjoni ta' ħaddiema tal-kura f'istituzzjonijiet privati u pubbliċi;

D. billi 80 % tal-kura fit-tul kollha fl-Ewropa hija pprovduta minn persuni li jindukraw b'mod informali (30), fil-biċċa l-kbira nisa, imċaħħda minn kundizzjonijiet tax-xogħol ġusti, u ġeneralment mhux imħallsa u/jew mingħajr appoġġ soċjali, li jagħmel il-kura kwistjoni estremament ibbażata fuq il-ġeneru; billi l-għoti ta' kura informali huwa assoċjat ma' nuqqas ta' drittijiet bħal liv minħabba mard u liv annwali, kif ukoll il-liv tal-maternità, tal-paternità u tal-ġenituri u tnaqqis fir-rati ta' impjieg, żieda fir-rati tal-faqar u tal-esklużjoni soċjali, saħħa mentali mnaqqsa u aktar sentimenti ta' iżolament soċjali u solitudni, li għandhom impatt negattiv fuq is-saħħa fiżika u mentali, il-benesseri u l-inklużjoni soċjali tagħhom; billi l-kontribut tan-nisa fix-xogħol ta' kura mhux imħallas iżid madwar USD 11-il triljun (31) fl-ekonomija globali kull sena, li huwa ekwivalenti għal 9 % tal-PDG globali (32);

E. billi 15,4 % taż-żgħażagħ barra mill-edukazzjoni, impjieg jew taħriġ (NEET) jinsabu f'din is-sitwazzjoni peress li qed jindukraw tfal jew adulti inkapaċitati jew għandhom responsabbiltajiet oħra tal-familja; billi 88 % ta' dawk in-NEETs huma nisa (33);

F. billi huwa meħtieġ li jiġi rikonoxxut li l-bnedmin kollha jiddependu fuq il-kura fi gradi differenti skont, fost l-oħrajn, l-età, l-istatus soċjoekonomiku, id-dotazzjoni fiżika u l-isfond personali mit-tfulija sal-età avvanzata; billi l-kura għandha tkun differenzjata mill-appoġġ għal persuni b'diżabilità jew b'kundizzjoni tas-saħħa; billi l-valur soċjetali u ekonomiku tax-xogħol ta' kura, kemm imħallas kif ukoll mhux imħallas, mhuwiex apprezzat u rikonoxxut u jeħtieġ li jiġi vvalutat mill-ġdid u jitqiegħed fil-qalba tal-politiki ekonomiċi; billi l-impatti soċjali, tal-ugwaljanza bejn il-ġeneri u ekonomiċi ta' dawk b'responsabbiltajiet ta' kura, għandhom jiġu indirizzati b'mod urġenti, b'mod partikolari fid-dawl tal-bidliet demografiċi;

G. billi l-Istati Membri kollha u l-UE huma marbuta bil-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità (UNCRPD), inkluż l-Artikolu 19 tagħha li jiġu adottati miżuri effettivi u xierqa li jiggarantixxu dritt ugwali tal-persuni kollha b'diżabilità li jgħixu b'mod indipendenti, li jipparteċipaw u li jkunu inklużi fil-komunità; billi l-aċċess ugwali u effettiv għal servizzi ta' kura u appoġġ ta' kwalità u bi prezz raġonevoli huwa prerekwiżit essenzjali għall-għajxien indipendenti ta' persuni b'diżabilità, il-parteċipazzjoni tagħhom fil-ħajja tal-komunità u l-inklużjoni soċjali;

H. billi l-kura tinkludi s-servizzi kollha li jappoġġjaw l-awtonomija u l-indipendenza ta' persuni li jkollhom bżonn il-kura, kif ukoll il-ħtiġijiet fiżiċi, psikoloġiċi, emozzjonali, soċjali, personali u domestiċi ta' individwi u gruppi f'sitwazzjonijiet vulnerabbli; billi l-kura għandha tkun rikonoxxuta bħala dritt li jiggarantixxi l-eżerċizzju ugwali tad-drittijiet, id-dinjità, l-awtonomija, l-inklużjoni u l-benesseri tal-persuni li jkollhom bżonn il-kura; billi l-Unjoni Ewropea tista' tikkomplementa u tappoġġja l-azzjoni tal-Istati Membri fit-titjib tas-servizzi tal-kura, għal dawk li huma indukrati u għal dawk li jindukraw;

I. billi xogħol ta' kura jfisser varjetà ta' servizzi mwettqa minn individwi, familji, komunitajiet, fornituri ta' servizzi mħallsa, organizzazzjonijiet pubbliċi u istituzzjonijiet tal-Istat f'tipi differenti ta' ambjenti, li jvarjaw minn istituzzjonijiet għal unitajiet domestiċi privati;

J. billi l-Kummissjoni tiddefinixxi s-servizzi personali u domestiċi (PHS) bħala firxa wiesgħa ta' attivitajiet li jikkontribwixxu għall-benesseri fid-djar tal-familji u tal-individwi, inklużi l-indukrar tat-tfal, il-kura fit-tul u għall-persuni b'diżabilità, il-faċendi, il-klassijiet ta' rimedju, it-tiswijiet fid-dar, il-ġardinaġġ, l-appoġġ għall-ICT; billi l-PHS jinkludu servizzi ta' kura u ta' nuqqas ta' kura, diretti u indiretti; billi fil-livell globali, il-PHS huma normalment deskritti taħt it-terminu xogħol domestiku; billi l-inklużjoni tal-ħaddiema domestiċi fil-forza tax-xogħol ta' kura għalhekk tirrikonoxxi li l-provvista ta' kura tinkludi mhux biss il-kura personali, iżda wkoll l-kura indiretta mhux relazzjonali, li tipprovdi l-prekundizzjonijiet meħtieġa għall-provvista ta' kura personali; billi s-servizzi personali u domestiċi, l-attivitajiet ta' kura u mhux ta' kura huma marbuta ħafna ma' proporzjon kbir ta' ħaddiema li jagħmlu t-tnejn u għalhekk jappartjenu għall-forza tax-xogħol tal-kura;

K. billi l-aċċess għall-kura ta' kwalità u l-ħolqien ta' ambjenti li jinkoraġġixxu t-tixjiħ huma essenzjali għal ħajja aktar twila, f'saħħitha u attiva; billi n-numru ta' persuni fl-UE li jeħtieġu l-kura fit-tul huwa mbassar li jiżdied minn 30,8 miljun fl-2019 għal 38,1 miljun fl-2050 (34); billi diversi Stati Membri diġà qed jiffaċċjaw nuqqas ta' ħaddiema fis-settur tal-kura fit-tul li jirriskja li jiżdied hekk kif tiżdied id-domanda għall-kura fit-tul, u billi dan jeħtieġ investimenti fil-forza tax-xogħol u l-kundizzjonijiet deċenti tal-impjieg u l-kundizzjonijiet tax-xogħol tagħhom;

L. billi l-kriżi tal-COVID-19 enfasizzat ir-rwol ewlieni li għandhom il-ħaddiema fis-servizzi personali u domestiċi fis-soċjetajiet tagħna, turi l-ħtieġa urġenti li jiġi żgurat rikonoxximent sħiħ għal dawn il-ħaddiema fl-Istati Membri kollha flimkien mad-drittijiet ta' negozjar kollettiv, is-sigurtà soċjali u l-protezzjoni soċjali; billi minħabba n-nuqqas persistenti ta' rikonoxximent xieraq ta' dawn il-ħaddiema f'diversi Stati Membri, ħafna minnhom tilfu l-impjieg tagħhom waqt il-pandemija tal-COVID-19 mingħajr ma setgħu jibbenefikaw mill-kumpens tal-pagi mill-Istat u mill-iskemi taż-żamma tal-impjiegi; billi l-pandemija rriżultat fit-telf tal-akkomodazzjoni għal ħafna ħaddiema fis-servizzi personali u domestiċi, kif ukoll esponiethom għal vjolenza u fastidju fuq ix-xogħol;

M. billi minkejja l-fatt li matul il-ħajja, kull individwu mill-inqas darba jassumi r-rwoli ta' persuna li tindokra u ta' riċevitur tal-kura, hemm stigma u stereotipi rigward l-interdipendenza, id-diżabilità fiżika jew mentali, il-mard u l-fraġilità u l-ħtieġa ta' kura u appoġġ li jinteraġixxu ma' raġunijiet oħra ta' diskriminazzjoni, fuq kollox il-ġeneru, l-orjentazzjoni sesswali, l-età, id-diżabilità, in-nazzjonalità, il-kulur, l-oriġini etnika jew soċjali, il-karatteristiċi ġenetiċi, kif ukoll soċjoekonomiċi jew immigranti u sfondi żvantaġġati oħra, li jaggravaw ir-riskju tal-faqar jew l-esklużjoni soċjali;

N. billi l-popolazzjoni tal-UE qed tixjieħ bi 19 % taċ-ċittadini tal-UE li kellhom 65 sena jew aktar fl-2018 (35); billi d-diskriminazzjoni abbażi tal-età u l-bżonnijiet ta' kura mhux issodisfati, mhux osservabbli u li mhumiex rikonoxxuti għadhom problema persistenti fil-kura fl-Ewropa; billi n-numru ta' persuni li jiddependu mill-assistenza ta' oħrajn jew li għandhom ħtiġijiet ta' saħħa u kura fit-tul jiżdied mal-età;

O. billi l-mard rewmatiku u muskoloskeletali (RMDs) huwa fost l-aktar mard prevalenti, li jikkawża diżabilità u mhux komunikabbli li huwa ta' piż, jolqot lil aktar minn 100 miljun Ewropew, u jammonta għal aktar minn 50 fil-mija ta' Snin Mgħajxa b'Diżabilità (YLDs) fl-Ewropa; billi minħabba l-prevalenza tagħhom, il-konsegwenzi li jwasslu għad-diżabilità u rabtiet ma' inċidenza għolja ta' komorbiditajiet, il-persuni bl-RMDs huma sors sinifikanti għad-domanda għal kura formali u informali fit-tul fl-Ewropa;

P. billi ħafna ħaddiema tal-kura u dawk domestiċi għandhom sfond ta' minoranza etnika jew huma migranti (36) li qed jiffaċċjaw sitwazzjoni prekarja ħafna u qed jesperjenzaw diskriminazzjoni intersezzjonali minħabba r-razza jew l-etniċità, il-ġeneru, l-istatus soċjoekonomiku u n-nazzjonalità tagħhom u jipprovdu xogħol tal-kura residenzjali ħafna drabi b'sigħat illimitati, bi ksur tal-leġiżlazzjoni dwar il-ħin tax-xogħol fl-ekonomija formali u informali; billi dawn il-ħaddiema huma fil-biċċa l-kbira nisa li m'għandhomx kuntratt ta' impjieg uffiċjali, huma għalhekk aktar vulnerabbli għall-isfruttament u spiss ma jkollhomx aċċess għad-drittijiet tagħhom b'mod partikolari għal xogħol deċenti u protezzjoni soċjali;

Q. billi hemm nuqqas ta' servizzi ta' kura ta' kwalità għolja, aċċessibbli, disponibbli u affordabbli fl-Istati Membri kollha, inkluż fir-reġjuni rurali affettwati b'mod speċjali mit-tixjiħ tal-popolazzjoni; billi l-monitoraġġ tal-kura formali u informali u l-forma u l-mezzi tas-servizzi tal-kura eżistenti huma mxekkla min-nuqqas ta' data, inkluża data diżaggregata, in-nuqqas ta' indikaturi tal-kwalità, bħall-Istħarriġiet Ewropej dwar l-Użu tal-Ħin (ETUS) tal-evalwazzjoni u l-monitoraġġ tas-servizzi pprovduti, il-pjanijiet direzzjonali ta' implimentazzjoni, in-nuqqas ta' għarfien fost il-fornituri tal-kura tas-saħħa dwar mard temporanju li jwassal għal diżabilità;

R. billi wieħed mill-aktar drittijiet fundamentali rigward il-kura u l-appoġġ huwa d-dritt li wieħed jagħżel it-tip u l-post tas-servizz; billi d-dritt li wieħed jagħżel it-tip ta' kura tiegħu huwa spiss imminat mid-disponibbiltà insuffiċjenti ta' appoġġ fid-dar u assistenza personali; billi l-assistenza personali hija rarament appoġġjata biżżejjed mill-Istati Membri u tibqa' mhux aċċessibbli għal ħafna; billi madwar 75 % tal-anzjani li jeħtieġu kura fit-tul jirrapportaw li jsibu lilhom infushom taħt il-limitu tar-riskju tal-faqar jekk ikollhom jixtru servizzi ta' kura fid-dar bil-prezz sħiħ tas-suq (37); billi anke fil-maġġoranza tal-pajjiżi l-aktar żviluppati mill-aspett ekonomiku, is-sistemi ta' protezzjoni soċjali jkopru inqas minn 40 % tal-ispejjeż totali tal-kura fit-tul għall-persuni bi ħtiġijiet moderati (38); billi l-Istati Membri jridu jiżguraw l-għoti ta' servizzi ta' kura ta' kwalità u ffinanzjati b'mod adegwat u li jiffunzjonaw, sistemi ta' protezzjoni soċjali u integrazzjoni aħjar ta' kura fit-tul ta' kwalità fihom li hija ta' importanza kruċjali għat-titjib tal-ġustizzja soċjali u se tikkontribwixxi għall-ugwaljanza bejn il-ġeneri;

S. billi l-pandemija tal-COVID-19 aggravat u għamlet aktar viżibbli l-inugwaljanzi u l-isfidi eżistenti li juru l-ħafna problemi strutturali, stabbiliti fis-sistema tal-kura soċjali tal-Ewropa, jiġifieri bħal faċilitajiet tal-kura u sistemi tal-kura tas-saħħa b'nuqqas ta' riżorsi jew nuqqas ta' investiment; f'termini ta' aċċess għall-kura formali u s-servizzi domestiċi, inkluż għal trattament mediku f'waqtu, affordabbli u ta' kwalità għolja, u enfasizza l-kriżijiet preeżistenti fis-settur tal-kura minħabba żieda qawwija fl-ammont ta' xogħol fis-settur, nuqqas ta' ħaddiema fil-qasam tal-kura, sistemi tal-kura tas-saħħa mhux iffinanzjati biżżejjed, taħt pressjoni, dipendenza żejda fuq kura informali mhux imħallsa jew xogħol mhux iddikjarat; billi dawn iwasslu għal żieda fir-riskji psikosoċjali ffaċċjati mill-persuni li jindukraw li jibqgħu fis-settur, li fil-biċċa l-kbira huma nisa; billi l-isfidi tal-pandemija rriżultaw fis-solitudni u l-iżolament soċjali u żiedu r-riskju ta' abbużi, negliġenza, saħħa fiżika u mentali deterjorata ta' persuni li jkollhom bżonn il-kura, u l-benesseri ġenerali tal-ġenerazzjonijiet kollha fl-UE kollha, b'mod partikolari fejn il-livelli ta' investiment fil-kura ta' qabel il-pandemija kienu aktar baxxi (39); billi dawn l-effetti fit-tul fuq is-saħħa u l-benesseri tal-individwi kif ukoll il-konsegwenzi soċjali u ekonomiċi għad iridu jiġu vvalutati u integrati bis-sħiħ fl-oqsma ta' politika rilevanti;

T. billi l-ħtiġijiet tal-persuni li jindukraw b'mod informali mhumiex issodisfati fl-Ewropa u l-pandemija tal-COVID-19 xeħtet dawl fuq id-diffikultajiet tal-persuni li jindukraw b'mod informali u tal-persuni li jirċievu kura informali u żvelat id-dipendenza sproporzjonata fuq in-nisa u l-bniet (40); billi n-nuqqas ta' rikonoxximent tal-ħaddiema tas-servizzi personali u domestiċi u/jew il-klassifikazzjoni ħażina tal-istatus tal-impjieg tagħhom fisser li ħafna li tilfu l-impjieg matul il-pandemija tal-COVID-19 ma setgħux jaċċessaw miżuri ta' protezzjoni soċjali;

U. billi l-pandemija tal-COVID-19 aggravat l-inugwaljanzi eżistenti bejn il-ġeneri, speċjalment f'termini ta' żieda fix-xogħol ta' kura mhux imħallas u l-iżbilanċ bejn ix-xogħol u l-ħajja privata u rriżultat f'piż doppju għal ħafna nisa, li kellhom xiftijiet itwal fuq il-post tax-xogħol u kura informali addizzjonali d-dar; billi qabel il-pandemija tal-COVID-19 (41), 37,5 % tan-nisa fl-UE kienu jieħdu ħsieb it-tfal, l-anzjani jew il-persuni b'diżabilità kuljum, meta mqabbel mal- 24,7 % tal-irġiel; billi l-pandemija żiedet bħala medja l-ammont ta' xogħol mhux imħallas fil-ġimgħa għan-nisa bi 13-il siegħa oħra (42); billi n-nisa li jaħdmu mid-dar, part-time jew li huma qiegħda ffaċċjaw pressjoni akbar, peress li komplew iwettqu l-maġġoranza tar-responsabbiltajiet ta' kura tal-familja u x-xogħol domestiku (43); billi l-effetti kollha tal-pandemija tal-COVID-19 għadhom mhumiex magħrufa għalkollox u l-impatt soċjoekonomiku tagħha fuq in-nisa se jkompli;

V. billi skont l-Organizzazzjoni Dinjija tas-Saħħa sa nofs l-imwiet tal-COVID-19 fl-Ewropa kienu ta' residenti f'faċilitajiet ta' kura fit-tul (44); billi aktar minn 70 % tal-ħaddiema soċjali u tas-saħħa li kienu fuq quddiem nett fil-ġlieda kontra l-COVID-19 kienu nisa, li ħafna minnhom iffaċċjaw l-effetti kif ukoll l-effetti fit-tul tal-infezzjoni tal-COVID-19, ġew iżolati, u esperjenzaw livelli bla preċedent ta' stress, ansjetà, depressjoni, suwiċidji u saħansitra disturb minn stress postrawmatiku; billi, fl-2021, 30 % tal-infermiera kienu qed jitilqu mill-professjoni fl-UE (45); billi rati għoljin ta' inċidenza u mortalità minħabba l-COVID-19 f'faċilitajiet ta' kura fit-tul, inkluż minn nuqqas ta' aċċess għal tagħmir protettiv, ittestjar u trattament mediku, enfasizzaw id-dgħufijiet sistemiċi relatati ma' tranżizzjoni bil-mod wisq minn kura istituzzjonali għal servizzi ta' kura bbażati fil-familja u fil-komunità, nuqqas ta' persunal li jirriżulta minn diffikultajiet biex jiġu attirati u miżmuma l-impjegati, impjiegi u kundizzjonijiet tax-xogħol ħżiena, nuqqas ta' opportunitajiet ta' żvilupp ta' karriera għall-ħaddiema fis-settur tal-kura, diffikultajiet għall-persuni li jindukraw fuq livell transfruntier, kif ukoll in-nuqqas ta' appoġġ u aċċess għas-sigurtà soċjali għal persuni li jindukraw b'mod informali;

W. billi minbarra l-bżonnijiet mediċi mhux issodisfati, il-pandemija tal-COVID-19 kellha impatt drammatikament negattiv fuq l-aċċess għall-edukazzjoni, l-akkomodazzjoni u servizzi deċenti li huma essenzjali għall-benesseri u l-iżvilupp tat-tfal, li jiġġeneraw piż addizzjonali fid-dmirijiet tal-kura u l-edukazzjoni għall-ġenituri kollha, fuq kollox in-nisa u l-ġenituri waħedhom (46); billi l-evidenza empirika tikkonferma li t-tnaqqis tas-servizzi tal-kura u żieda fix-xogħol tal-kura mhux imħallas imwettqa min-nisa matul il-pandemija tal-COVID-19 reġa' stabbilixxa u saħħaħ id-differenzi bejn il-ġeneri;

X. billi l-provvista ta' kura ta' kwalità tiddependi fuq l-eżistenza ta' forza tax-xogħol kbira biżżejjed, imħarrġa sew, motivata u speċjalizzata, il-ħolqien ta' kundizzjonijiet tax-xogħol attraenti u deċenti permezz ta' djalogu soċjali u negozjar kollettiv, pagi adegwati u ġusti, kif ukoll servizzi integrati u finanzjamenti pubbliċi adegwati; billi s-settur tal-kura ilu jiffaċċja nuqqas fil-forza tax-xogħol u fis-snin 2019-2020, 421 000 impjegat telqu s-settur tal-kura residenzjali (47); billi x-xogħol tal-kura ta' kwalità huwa xogħol ta' ħila, li jirrikjedi taħriġ u esperjenza u d-domanda għall-persuni li jindukraw ta' ħila se tiżdied biss fis-snin li ġejjin; billi l-impjieg u t-taħriġ kontinwu fuq il-post tax-xogħol permezz tal-professjonalizzazzjoni tas-settur jistgħu jikkontribwixxu għal kwalità akbar tal-provvista ta' servizzi tal-kura; billi f'kuntest ta' perkorsi ta' kura itwal u l-evoluzzjoni tal-prattiki u t-teknoloġiji, il-persuni li jindukraw qed jakkumulaw kompetenza li għandha tiġi rikonoxxuta; billi d-Direttiva dwar id-Drittijiet Miksuba (2001/23/KE) trid tiġi applikata kull meta l-kuntratti tal-impjegati jiġu ttrasferiti lil fornitur tal-kura li jikseb;

Y. billi fl-Unjoni Ewropea mill-anqas 3,1 miljun impjegat tas-servizz personali u domestiku huma impjegati mhux iddikjarati, mingħajr rikonoxximent u drittijiet fundamentali tal-ħaddiema bħal negozjar kollettiv, sigurtà soċjali u protezzjoni soċjali (48); billi x-xogħol mhux iddikjarat iwassal għal protezzjoni aktar baxxa għall-ħaddiema, jiffaċilita l-isfruttament u l-abbuż tal-ħaddiema, filwaqt li jirrappreżenta wkoll telf ta' introjtu għall-Istati Membri; billi l-kundizzjonijiet ta' ċittadini ta' pajjiżi terzi mingħajr dokumenti li jaħdmu fis-settur tal-kura, huma partikolarment ta' sfida, f'termini tad-drittijiet soċjali tagħhom u l-aċċess għal kundizzjonijiet tax-xogħol deċenti;

Z. billi l-Pjattaforma Ewropea kontra x-xogħol mhux iddikjarat ġiet ittrasformata fi grupp ta' ħidma permanenti tal-Awtorità Ewropea tax-Xogħol (ELA), bil-għan li tiżdied il-kooperazzjoni mal-awtoritajiet tal-Istati Membri fil-ġlieda kontra x-xogħol mhux iddikjarat;

AA. billi l-istudji juru li iżjed minn 90 % tal-anzjani jixtiequ jgħixu fi djarhom stess f'età avvanzata; madankollu 20 % biss iqattgħu l-aħħar snin ta' ħajjithom fl-akkomodazzjoni privata tagħhom u ħafna minnhom jgħixu f'faċilitajiet ta' kura istituzzjonali (49); billi hemm nuqqas ta' servizzi ta' kura li huma mfassla apposta għall-ħtiġijiet u l-preferenzi tal-individwu; billi dan jirrikjedi li (50) l-istrutturi tal-kura jinbidlu minn istituzzjonijiet ċentralizzati għal kura ffukata fuq il-pazjent, tal-familja u bbażata fil-komunità biex jappoġġjaw aħjar l-awtonomija tal-persuni li jkollhom bżonn il-kura u appoġġ, iġibu benefiċċji ekonomiċi u soċjali tanġibbli u jżidu l-livell ta' benesseri ta' dawk li jirċievu l-kura; billi l-kura residenzjali spiss tonqos milli tilħaq l-istandards dwar l-appoġġ għall-indipendenza tal-persuni li jużaw dawn is-servizzi, u hija spiss assoċjata ma' tmiem il-ħajja ta' individwu, aktar milli post biex wieħed jgħix bid-dinjità, jirnexxi, u jkompli jipparteċipa fil-ħajja soċjali u kulturali; billi dik il-bidla kienet ineżistenti jew bil-mod wisq u nieqsa mir-riżorsi u jeħtieġ li tqis il-ħtiġijiet u l-vulnerabbiltajiet differenti tal-komunitajiet, bħal f'termini ta' introjtu u inugwaljanzi oħra; billi l-Istati Membri għandhom jinvestu f'din id-direzzjoni;

AB. billi huwa importanti li ssir aktar riċerka dwar l-abbuż fl-ambjenti kollha tal-kura, biex tinforma dwar il-fatturi li jwasslu għal dawn il-prattiki, jiġu promossi l-għarfien, it-taħriġ, l-iskoperta, u l-ġlieda kontra l-abbuż għall-professjonijiet kollha involuti fil-kura, u jinħolqu pjattaformi pubbliċi għar-rappurtar ta' prattiki bħal dawn;

AC. billi s-suq tax-xogħol għandu t-tendenza li jkun segregat skont il-ġeneru u jissottovaluta s-setturi li fihom in-nisa jirrappreżentaw il-maġġoranza tal-forza tax-xogħol; billi fl-2020, il-qligħ gross fis-siegħa tan-nisa fl-UE kien bħala medja 13,0 % inqas minn dak tal-irġiel (51);

AD. billi l-kura spiss tibqa' sottovalutata, tingħata ftit rikonoxximent, kumpens finanzjarju insuffiċjenti u ħafna drabi l-ebda kumpens għall-persuni li jindukraw b'mod informali; billi s-sottovalutazzjoni f'termini ta' kundizzjonijiet ta' ħlas u ta' xogħol kif ukoll in-nuqqas ta' viżibbiltà tax-xogħol ta' kura u domestiku huma marbuta mill-qrib ma' rwoli u normi tal-ġeneru prevalenti tan-nisa bħala indokraturi u l-irġiel bħala li jaqilgħu l-ħobża ta' kuljum u ma' ċirku vizzjuż ta' “żvalutazzjoni doppja”, fejn il-kura spiss hija relegata għall-gruppi tas-soċjetà l-aktar bla setgħa minħabba n-nuqqas ta' valur tagħha u, konsegwentement, l-attività tal-kura tiżvaluta ruħha peress li titwettaq mill-aktar gruppi bla setgħa u minħabba l-fatt li l-kura fid-djar u servizzi ta' kura personali u domestiċi oħrajn huma pprovduti wara bibien magħluqa;

AE. billi l-femminizzazzjoni tas-settur tal-kura tikkontribwixxi għad-differenzi bejn il-ġeneri fl-impjiegi, fil-pagi u d-diskrepanza fil-pensjonijiet minħabba l-proporzjon ta' nisa li jaħdmu fil-kura formali u informali u tista' twassal għal riskju akbar ta' faqar kif ukoll taxxi mnaqqsa mħallsa lil Stati Membri, b'telf annwali ta' EUR 370 biljun tal-PGD għall-Ewropa (52);

AF. billi n-nisa u l-migranti, b'mod partikolari l-ħaddiema mobbli tal-UE u mhux tal-UE, jiddominaw fis-settur tal-kura, in-nisa jirrappreżentaw 76 % ta' 49 miljun ħaddiem tal-kura ddokumentat fl-UE (53) u aktar minn 85 % f'kura mhux imħallsa fl-Istati Membri kollha meta jitqies l-involviment kemm ta' kuljum kif ukoll ta' kull ġimgħa (54);

AG. billi 6,3 miljun professjonist jaħdmu fil-kura fit-tul, li fosthom in-nisa (81 %) huma rappreżentati żżejjed u hemm għadd dejjem akbar ta' ħaddiema li għandhom 50 sena jew aktar, ħaddiema part-time, prekarji u tal-pjattaformi, kif ukoll ħaddiema migranti, informali u mobbli, inklużi l-persuni li jindukraw li jgħixu fl-unità domestika fejn jaħdmu, (8 % tal-ħaddiema fis-settur tal-kura mhumiex nattivi); billi fl-2020 il-ħaddiema migranti u mobbli rrappreżentaw 28 % tal-persuni tal-kura personali (55); billi d-defiċits tal-kura f'xi reġjuni tal-UE huma aggravati minn dan l-“eżodu tal-kura” u l-fenomenu tal-ktajjen tal-kura globali; billi dan jagħmilha impossibbli li l-kura tiġi kkunsidrata tul il-fruntieri nazzjonali biss; billi għad hemm ostakli li jfixklu l-provvista ħielsa tas-servizzi ta' kura fl-UE; billi dawn il-ħaddiema huma essenzjali għas-soċjetajiet tagħna kemm f'termini ta' saħħa pubblika kif ukoll ta' inklużjoni soċjali għall-persuni li għandhom bżonn il-kura li kultant jiġu iżolati;

AH. billi fl-Istati Membri kollha, il-paga fis-settur tax-xogħol tal-kura u dak domestiku hija ferm anqas mill-paga medja u anqas mill-paga li l-ħaddiema jaqilgħu għall-istess xogħol f'setturi oħra, speċjalment fil-kura tas-saħħa (56); billi dan huwa dovut għal xogħol informali, kopertura iktar baxxa ta' negozjar kollettiv f'dawk is-setturi kif ukoll is-sottovalutazzjoni ta' setturi primarjament femminili, bħal dak tal-kura; billi l-impjegati li jaħdmu fis-setturi għall-profitt u mhux għall-profitt spiss ma jkollhomx aċċess għal rappreżentanza tal-ħaddiema jew negozjar kollettiv; billi d-differenza fir-rigward tal-paga medja hija l-anqas fl-Istati Membri bi ftehimiet kollettivi għal partijiet mis-settur (57); billi r-rappreżentanza tal-ħaddiema, inklużi t-trade unions, u n-negozjar kollettiv huma kritiċi biex jirrappreżentaw u jiddefendu d-drittijiet u l-interessi tal-ħaddiema fl-ambjenti kollha tal-kura, kif ukoll biex jgħollu u jżommu l-istandards fis-settur tal-kura;

AI. billi l-kriżi tal-COVID-19 enfasizzat diversi sfidi rigward it-termini u l-kundizzjonijiet tal-impjieg tal-ħaddiema tal-kura fit-tul; billi l-persuni li jindukraw fit-tul kienu f'riskju saħansitra akbar li jiġu infettati bil-COVID-19 mill-ħaddiema fil-kura tas-saħħa fl-isptarijiet minħabba nuqqas ta' tagħmir protettiv personali u taħriġ xieraq biex jiġu implimentati protokolli ta' infezzjoni u attivitajiet preventivi oħra;

AJ. billi minkejja li hija emozzjonalment sodisfaċenti għall-maġġoranza kbira tal-persuni li jindukraw, il-kura spiss tiġġenera effetti negattivi fuq is-saħħa fiżika u mentali tal-persuni li jindukraw u diffikultajiet fir-rikonċiljazzjoni tal-kura ma' xogħol imħallas, li huma partikolarment sinifikanti fil-każ tal-persuni li jindukraw nisa (58); billi s-saħħa mentali tal-persuni li jindukraw b'mod informali u formali ġiet affettwata b'mod sproporzjonat matul il-pandemiji tal-COVID-19; billi l-problemi mentali żdiedu matul il-pandemija filwaqt li żiedu l-piż tal-kura; billi x-xogħol tal-kura huwa spiss assoċjat ma' xogħol bix-xiftijiet, fi żmien qasir u b'sigħat twal ta' xogħol; billi r-riskji għas-saħħa u l-kwalità batuta tal-ħin tax-xogħol huma l-kawżi ewlenin ta' assenteiżmu relattivament għoli fis-settur tal-kura fit-tul; billi 38 % tal-professjonisti fil-kura jemmnu li minħabba l-effetti ħżiena tax-xogħol tagħhom ma jkunux jistgħu jkomplu wara li jagħlqu s-60 sena (59);

AK. billi fl-Ewropa, 33 % tal-persuni li jindukraw fit-tul ġew esposti għal xi tip ta' mġiba soċjali negattiv (inkluż abbuż verbali, theddid u mġiba umiljanti) u 22 % biss tal-persuni li jindukraw fit-tul iħossuhom issodisfati ħafna bil-kundizzjonijiet tax-xogħol tagħhom (60);

AL. billi hemm diversi forom ta' impjieg tal-persuni li jindukraw li jgħixu fl-unità domestika fejn jaħdmu bħal permezz ta' kumpaniji tal-kura jew aġenziji ta' impjieg temporanju u intermedjarji;

AM. billi n-nisa jirrappreżentaw il-maġġoranza tal-persuni li jirċievu l-kura u 44 miljun persuna fl-UE jipprovdu kura informali fit-tul lil membri tal-familja, ġirien jew ħbieb (61), li l-biċċa l-kbira tagħhom huma nisa, u 12 % tan-nisa u 7 % tal-irġiel li jipprovdu kura informali fit-tul jagħmlu dan għal aktar minn 40 siegħa fil-ġimgħa (62); billi kważi 30 % tal-persuni b'aktar minn 65 sena qed jgħixu b'żewġ mardiet jew aktar mhux komunikabbli (NCDs); billi l-NCDs għandhom piż sostanzjali u li qed jikber fuq il-pazjenti, il-persuni li jindukraw, is-soċjetajiet u s-sistemi tas-saħħa;

AN. billi l-għadd kbir ta' riċevituri tal-kura li jeħtieġu l-kura informali huma direttament marbuta man-nuqqas ta' disponibbiltà, l-inaċċessibbiltà u n-nuqqas ta' affordabbiltà ta' servizzi professjonali ta' kwalità aġġustati għall-ħtiġijiet tagħhom kif ukoll l-għażla awtomatika ta' ħafna Stati Membri tal-UE ta' kura informali mhux imħallsa bħala s-sors ewlieni ta' provvista ta' kura (63); billi l-provvista ta' kura informali għandha tkun kwistjoni ta' għażla u mhux neċessità minħabba n-nuqqas ta' servizzi ta' kura disponibbli;

AO. billi sehem sinifikanti tas-settur tal-kura formali li fih l-impjegati jgħixu fl-unità domestika fejn jaħdmu jopera f'żona griża li jaffettwa ħażin il-kwalità tal-kura fid-djar; billi hemm nuqqas ta' data li tippermetti li tidentifika preċiżament in-numru tal-persuni li jindukraw f'żona griża;

AP. billi n-nisa fl-UE iwettqu 13-il siegħa iktar ta' xogħol ta' kura u xogħol domestiku mhux imħallsa fil-ġimgħa mill-irġiel (64); billi l-aċċess għal servizzi ta' kura fit-tul formali bi prezz raġonevoli u ta' kwalità għall-membri tal-familja dipendenti u d-distribuzzjoni mhux ugwali bejn l-irġiel u n-nisa ta' xogħol tal-kura u xogħol domestiku mhux imħallsa jippreżentaw fatturi kruċjali fid-determinazzjoni ta' jekk in-nisa jidħlux u jibqgħux fl-impjieg u l-kwalità tax-xogħlijiet li għandhom; billi 7,7 miljun mara fl-UE jibqgħu barra mis-suq tax-xogħol minħabba r-responsabbiltajiet ta' kura informali, meta mqabbla ma' 450 000 raġel, u 29 % tan-nisa impjegati part-time jirreferu għad-dmirijiet ta' kura bħala r-raġuni ewlenija biex wieħed jaħdem xogħol part-time (65); billi 6 % biss tal-irġiel jgħidu li r-raġuni prinċipali għalfejn jaħdmu part-time hija minħabba responsabbiltajiet ta' kura, meta mqabbla mad-29 % tan-nisa u 64 % biss tal-missirijiet fl-UE jipprovdu kura fuq bażi ta' kuljum (66);

AQ. billi n-nisa jesperjenzaw ukoll aktar interruzzjonijiet fil-karriera, għandhom it-tendenza li jaħdmu sigħat iqsar u huma aktar probabbli li jkunu f'impjieg part-time, prekarju jew temporanju; billi s-segregazzjoni settorjali, id-distribuzzjoni mhux ugwali tal-kura u tax-xogħol domestiku mhux imħallsa jirrappreżentaw il-kawżi ewlenin tad-differenza persistenti fl-impjiegi u l-pagi u d-distakk fil-pensjonijiet, kif ukoll ir-riskju akbar ta' faqar u esklużjoni soċjali fost in-nisa; billi l-medja tad-differenza fil-pensjonijiet bejn il-ġeneri hija ta' 27 % fl-2020 (67); billi distribuzzjoni ugwali tax-xogħol tal-kura u xogħol domestiku imħallsa, jiġifieri involviment ugwali tal-irġiel, għandha impatt pożittiv ċar fuq il-proporzjon tan-nisa f'impjieg imħallas u tnaqqis tad-differenzi bejn il-ġeneri fil-pagi; billi r-responsabbiltajiet tal-indukrar tat-tfal huma kawża ta' bidla fl-impjieg għal 60 % tan-nisa meta mqabbel mas-17 % tal-irġiel impjegati u jwasslu għal tnaqqis fis-sigħat tax-xogħol għal 18 % tan-nisa impjegati u mill-inqas 3 % tal-irġiel (68); billi d-disponibbiltà, l-aċċessibbiltà u l-prezz raġonevoli tal-faċilitajiet ta' indukrar tat-tfal ta' kwalità għolja huma essenzjali biex jippermettu lill-persuni speċjalment in-nisa b'responsabbiltajiet ta' kura jipparteċipaw fis-suq tax-xogħol; billi l-isfidi tas-saħħa pubblika bħall-emikranja huma iżjed komuni fost in-nisa (69) u l-biċċa l-kbira tan-nisa affettwati għadhom fl-ewwel linja tal-indukrar tat-tfal u x-xogħol tad-dar;

AR. billi dawn id-diskrepanzi huma kkonfermati fil-livell globali bin-nisa jiddedikaw fuq medja 3,2 darbiet aktar (201 jum tax-xogħol fis-sena) ħin mill-irġiel (63 jum tax-xogħol) għal xogħol tal-kura mħallas u huma l-aktar evidenti fil-każ ta' tfajliet u nisa li jgħixu f'pajjiżi b'introjtu medju, b'kisbiet edukattivi aktar baxxi, li jgħixu f'żoni rurali u bi tfal taħt l-età tal-iskola (70);

AS. billi n-nisa huma rappreżentati b'mod notevoli fost il-ħaddiema essenzjali (4 mis-16-il kategorija professjonali meqjusa essenzjali għandhom aktar minn 50 % tan-nisa fil-forza tax-xogħol tagħhom fl-UE) (71), bħall-professjonisti tal-kura, li l-kompiti tagħhom fil-biċċa l-kbira ma jistgħux jitwettqu f'modalitajiet ta' telexogħol, u fis-setturi li ntlaqtu bl-aktar mod qawwi mill-pandemija, u għalhekk ġew esposti għal riskji għolja ta' kontaġju, ammonti kbar ta' xogħol, bilanċ imfixkel bejn ix-xogħol u l-ħajja privata u telf ta' impjieg; billi l-kundizzjonijiet tax-xogħol u tal-għajxien ġew imdgħajfa b'mod partikolari għan-nisa bit-tfal żgħar f'impjieg imħallas (72);

AT. billi l-kura tibqa' wieħed mill-oqsma ewlenin tar-riproduzzjoni tal-arketipi tal-ġeneru, li huma msaħħa aktar bin-nuqqas ta' investiment f'servizzi ta' kwalità u preġudizzji tal-ġeneru f'politiki oħra li jaffettwaw b'mod sproporzjonat l-awtodeterminazzjoni tan-nisa fil-ħajja soċjali u professjonali, bħas-sistema ta' benefiċċju tat-taxxa;

AU. billi l-intrapriżi ekonomiċi soċjali jista' jkollhom potenzjal u kontribuzzjoni sinifikanti fil-faċilitazzjoni tar-riintegrazzjoni tal-persuni li jindukraw fis-suq tax-xogħol;

AV. billi diversi Stati Membri u reġjuni fl-UE għadhom qed jonqsu milli jilħqu l-għan li jipprovdu l-indukrar tat-tfal għal 90 % tat-tfal bejn l-età ta' tliet snin u l-età tal-iskola obbligatorja u għal 33 % tat-tfal ta' tliet snin jew inqas; billi n-nuqqas ta' infrastruttura suffiċjenti li toffri indukrar tat-tfal ta' kwalità u aċċessibbli għal kulħadd, speċjalment servizzi fit-tfulija bikrija, jaffettwa b'mod partikolari lit-tfal minn familji żvantaġġati, li jirrifletti f'rati ta' reġistrazzjoni taħt il-medja ta' tfal b'diżabilità, tfal mir-Rom u komunitajiet minoritarji oħra, tfal migranti, tfal li jgħixu fil-faqar u tfal minn gruppi żvantaġġati oħra, li kienu jibbenefikaw l-aktar mill-indukrar bikri tat-tfal (73);

AW. billi fl-2020, 24,2 % tat-tfal fl-UE – kważi 18-il miljun – kienu f'riskju ta' faqar jew esklużjoni soċjali; billi t-tfal li ġejjin minn familji b'introjtu baxx, it-tfal mingħajr dar, it-tfal b'diżabilità, it-tfal bi sfond ta' migrazzjoni, it-tfal bi sfond etniku minoritarju, b'mod partikolari t-tfal Rom, it-tfal li jinsabu f'kura istituzzjonali, it-tfal f'sitwazzjonijiet prekarji ta' familja, il-familji b'ġenitur wieħed, il-familji LGBTIQ+, u l-familji fejn il-ġenituri jgħixu 'l bogħod għax jaħdmu barra minn pajjiżhom iħabbtu wiċċhom ma' diffikultajiet serji, bħall-privazzjoni severa ta' akkomodazzjoni jew iffullar eċċessiv u ostakli fl-aċċess għal servizzi fundamentali u bażiċi; billi huwa sproporzjonatament aktar probabbli li t-tfal b'diżabilità fl-UE jitqiegħdu f'kura istituzzjonali milli t-tfal mingħajr diżabilità, u jidher li huwa ferm inqas probabbli li jibbenefikaw minn sforzi li jippermettu tranżizzjoni minn kura istituzzjonali għal waħda bbażata fuq il-komunità u l-familja (74); billi l-Garanzija Ewropea għat-Tfal hija strument tal-UE li l-objettiv tiegħu huwa li jipprevjeni u jiġġieled il-faqar u l-esklużjoni soċjali billi jiggarantixxi aċċess ħieles u effettiv għat-tfal fil-bżonn għal servizzi essenzjali tal-kura, bħall-edukazzjoni u l-indukrar bikrin tat-tfal, attivitajiet edukattivi u bbażati fl-iskejjel, il-kura tas-saħħa u mill-inqas ikla waħda bnina għal kull ġurnata tal-iskola, u li t-tfal kollha fil-bżonn ikollhom aċċess effettiv għal nutrizzjoni bnina u akkomodazzjoni adegwata (75); billi l-aċċessibbiltà tal-indukrar tat-tfal u l-edukazzjoni ta' kwalità bi prezz raġonevoli hija kruċjali għall-iżvilupp personali u l-benesseri tat-tfal; billi hemm korrelazzjoni pożittiva mhux ambigwa bejn l-aċċess għas-servizzi tal-indukrar tat-tfal fuq naħa u l-impjieg u l-introjtu tal-irġiel u b'mod partikolari tan-nisa fuq l-oħra (76);

AX. billi l-aċċess għal servizzi tal-kura ta' kwalità, speċjalment kura fit-tul, huwa dejjem iktar prekundizzjonat mid-dħul individwali u tal-familja, il-post ta' residenza tagħhom, id-disponibbiltà tas-servizzi u l-kapaċità ta' forniment u d-disponibbiltà ġeografika kif ukoll kapaċitajiet liberi tal-fornituri; billi tnejn minn kull tliet persuni li jeħtieġu l-kura huma stmati li ma għandhomx aċċess għas-servizzi tal-kura, prinċipalment minħabba l-indisponibbiltà u l-inaċċessibbiltà tal-prezzijiet tagħhom (77); billi unitajiet domestiċi b'introjtu baxx, livelli ta' edukazzjoni baxxi, u unitajiet domestiċi migranti jesperjenzaw l-akbar diffikultajiet fl-aċċess għal servizzi formali tal-kura fit-tul ibbażati fid-dar; billi fl-UE kollha, terz, u f'ħames Stati Membri saħansitra aktar minn nofs l-unitajiet domestiċi, jirrapportaw li jeħtieġu servizzi tal-kura fit-tul professjonali iżda ma jistgħux jaċċessawhom minħabba raġunijiet finanzjarji (78); billi l-aċċess għall-kura tas-saħħa u l-kura għandu jkun universali, effettiv, irrispettivament mill-kundizzjonijiet ekonomiċi jew is-sitwazzjonijiet u l-istatus ta' residenza jew amministrattivi differenti tagħhom; billi l-persuni b'introjti aktar baxxi huma wkoll grupp li fih, il-ħtiġijiet tal-kura huma aktar prevalenti (79);

AY. billi t-teknoloġiji diġitali għandhom il-potenzjal li jappoġġjaw kemm il-persuni li jindukraw b'mod formali kif ukoll informali u jnaqqsu l-piż li jiffaċċjaw, pereżempju, fit-trasport ta' pazjenti għal konsultazzjonijiet li jistgħu jsiru online; billi stħarriġ tal-2021 tal-Eurocarers jissuġġerixxi li 78 % tal-persuni li jindukraw qatt ma użaw teknoloġiji relatati mal-kura (80); billi d-diġitalizzazzjoni u l-Internet tal-Oġġetti fis-settur tal-kura jeħtieġ li jiġu kkunsidrati iżda ma għandhomx jissostitwixxu kompletament l-interazzjoni insostitwibbli tal-bniedem relatata mal-kura; billi r-riċerka u l-proġetti pilota għandhom jiġu mħeġġa, biex jiġu ttestjati l-prattikabbiltà u l-effettività tas-servizzi diġitali; billi l-persuni akbar fl-età, inklużi dawk li jirċievu l-kura, għandhom diffikultajiet biex jaċċessaw is-servizzi diġitali; billi l-aċċess għas-servizzi diġitali, inkluż l-aċċess għal-litteriżmu diġitali, għandu jitqies bħala dritt tar-riċevituri tal-kura; billi l-bidla drastika favur it-telexogħol żvelat il-ħtieġa li tiġi infurzata, rieżaminata u aġġornata aħjar il-leġiżlazzjoni relatata mal-kundizzjonijiet tax-xogħol fl-ambjent diġitali u l-użu tal-intelliġenza artifiċjali fil-ħajja professjonali;

AZ. billi n-nisa li jiffaċċjaw diskriminazzjoni intersezzjonali jħabbtu wiċċhom ma' ostakli addizzjonali fl-aċċess fis-servizzi tal-kura tas-saħħa u tal-kura u jrid ikun hemm attenzjoni speċjali biex jiġu indirizzati l-effetti ta' preġudizzji impliċiti fl-aċċess għas-servizzi privati u pubbliċi ġġenerati minħabba stereotipi persistenti u s-sottorappreżentanza ta' ċerti gruppi f'dawn l-istituzzjonijiet;

BA. billi x-xjuħija estrema għandha tkun ukoll soġġetta għal attenzjoni partikolari ħafna sabiex, fejn ikun meħtieġ, tingħata għajnuna lill-persuni li jkunu tilfu l-awtonomija u jiġi evitat li dawn isibu ruħhom iżolati;

BB. billi għandhom jitqiesu kif xieraq l-importanza tal-prevenzjoni u r-riabilitazzjoni ġerjatrika għal tixjiħ f'saħħtu u dinjituż;

BC. billi hemm il-ħtieġa li tissawwar mill-ġdid il-kura mill-infermiera billi jiġi pprovdut, fejn possibbli appoġġ għall-infermiera fid-djar b'xejn jew bi prezz raġonevoli;

BD. billi ż-żieda fl-investiment fl-ekonomija tal-kura skont l-Għanijiet ta' Żvilupp Sostenibbli tirriżulta fi 300 miljun impjieg addizzjonali mad-dinja kollha sal-2035 (81); dan ikun magħmul minn 96 miljun impjieg dirett fl-indukrar tat-tfal, 136 miljun impjieg dirett fil-kura fit-tul, u 67 miljun impjieg indirett fis-setturi mhux tal-kura; billi dan il-livell ta' ħolqien tal-impjiegi jkun jirrikjedi investiment ta' 3,2 % tal-PDG globali, filwaqt li jitqiesu l-kostijiet totali li minnhom jitnaqqas id-dħul mit-taxxa (82); billi l-Kummissjoni Ewropea tistma li sal-2030 huwa mistenni li jinħolqu 8 miljun impjieg ġdid fl-UE fis-settur tal-kura (83);

BE. billi t-tibdil demografiku u t-tixjiħ tal-popolazzjoni li jakkumpanjah se jżidu d-domanda għas-servizzi tal-kura; billi x-xogħlijiet ta' kura mhux probabbli li jiġu sostitwiti jew imnaqqsa bl-awtomazzjoni; billi dan għandu jimmotiva lill-UE u lill-Istati Membri biex jinvestu fl-ekonomija tal-kura bħala settur promettenti li joħloq ix-xogħol, fil-qafas tat-tranżizzjoni diġitali, sabiex jiżdied in-numru ta' impjegati kwalifikati u jiġu attirati aktar persuni lejn dan is-settur;

BF. billi l-istandards ta' kwalità għall-kura, speċjalment għas-servizzi tal-kura soċjali, jibqgħu nieqsa jew inadegwati;

BG. billi s-settur tal-kura jeħtieġ investiment, riżorsi u riformi sinifikanti; billi fl-2018, id-diskrepanza annwali stmata rigward l-investiment fl-infrastruttura soċjali fl-Ewropa kienet ta' EUR 100-150 biljun (84); billi r-Rapport dwar it-Tixjiħ tal-2021 jipproġetta ż-żieda fin-nefqa pubblika meħtieġa biex tkopri l-ispejjeż tal-kura u l-appoġġ fit-tul sa 2,9 % tal-PDG kull sena fl-2070, meta mqabbla mal- 1,7 % fl-2016, filwaqt li xenarju ta' “tixjiħ f'saħħtu” jista' jbaxxi b'mod sinifikanti din l-ispiża u kopertura sħiħa tal-ħtiġijiet ta' kura fit-tul iżżidha b'mod sinifikanti;

BH. billi huwa kruċjali li wieħed jifhem l-interazzjoni bejn il-kura formali u informali; billi s-servizzi tal-kura formali jistgħu jipprovdu appoġġ għall-persuni li jindukraw b'mod informali, pereżempju, billi jagħmluha possibbli għalihom li jieħu ħin frank kif ukoll billi jingħataw taħriġ; billi n-nuqqas ta' rikonoxximent uffiċjali tal-persuni li jindukraw b'mod informali u n-nuqqas relatat ta' data dwarhom u l-bżonnijiet tagħhom huwa ostaklu għal din l-interazzjoni;

BI. billi l-forniment tal-kura jiddependi minn servizzi pubbliċi u sistemi ta' protezzjoni soċjali ffinanzjati tajjeb u li jiffunzjonaw tajjeb;

BJ. billi hemm diversità sinifikanti fil-popolazzjoni ta' persuni li jindukraw b'mod informali; billi l-ħtiġijiet tagħhom ivarjaw skont il-kuntest soċjoekonomiku tagħhom, il-parteċipazzjoni tagħhom fis-suq tax-xogħol, il-ħtiġijiet tar-riċevituri tal-kura tagħhom u l-ammont ta' ħin li jqattgħu jindukraw id-dipendenti;

BK. billi l-mard newrodeġenerattiv, bħall-marda ta' Alzheimer u forom oħra ta' mard li jwassal għal diżabbiltà fil-memorja, jibqgħu mhux dijanjostikati biżżejjed fil-maġġoranza tal-pajjiżi Ewropej; billi hemm indikazzjoni ċara li l-għadd attwali ta' 9 miljun każ ikkonfermat ta' persuni bid-dimenzja se jirdoppja sal-2050; billi n-nisa jkomplu jkunu affettwati b'mod sproporzjonat mid-dimenzja (85);

BL. billi fi Frar 2021, l-Ombudsman Ewropew fetħet inkjesta fuq inizjattiva proprja dwar ir-rwol tal-Kummissjoni fil-proċess ta' deistituzzjonalizzazzjoni fl-UE, li tiffoka fuq it-twettiq tal-obbligu tal-Kummissjoni li tiżgura li l-Istati Membri jużaw il-fondi tal-UE b'mod li jippromwovi tranżizzjoni minn istituzzjonijiet ta' kura residenzjali għal għajxien indipendenti u parteċipazzjoni fil-ħajja komunitarja;

BM. billi l-mekkaniżmu previst mid-direttiva tal-2001 dwar protezzjoni temporanja ġie attivat għall-ewwel darba bħala reazzjoni għall-influss tal-massa ta' rifuġjati, fuq kollox nisa bit-tfal u persuni oħra dipendenti, li qed jaħarbu l-gwerra fl-Ukrajna, li jiggarantixxi lill-persuni spostati aċċess ugwali għas-suq tax-xogħol u l-akkomodazzjoni, l-assistenza medika, u aċċess għall-edukazzjoni għat-tfal; billi l-attivazzjoni tal-mekkaniżmu msemmi hawn fuq se jkollha impatt dirett sinifikanti fuq is-settur tal-kura, u żżid l-għadd ta' persuni fl-UE li jkollhom bżonn servizzi tal-kura komprensivi u personalizzati iżda wkoll l-għadd ta' persuni li jindukraw b'mod formali kif ukoll informali;

BN. billi d-data dwar il-kwalità tas-servizzi tal-kura hija kważi esklużivament ibbażata fuq stħarriġiet mhux standard dwar is-sodisfazzjon tal-klijenti;

BO. billi d-diffikultajiet assoċjati mal-provvista ta' akkomodazzjoni adegwata, deċenti u bi prezz raġonevoli, speċjalment għall-anzjani, il-persuni waħedhom, il-persuni b'diżabilità, il-persuni f'riskju ta' faqar u esklużjoni soċjali, il-familji bi tfal żgħar u l-ġenituri waħedhom, ifixklu b'mod sinifikanti l-aċċess għas-servizzi tal-kura ta' kwalità;

BP. billi fi 11-il pajjiż tal-OECD, il-pagi medjani tal-ħaddiema tal-kura tas-saħħa fit-tul huma biss EUR 9 fis-siegħa, filwaqt li l-pagi tal-ħaddiema tal-isptar – li l-maġġoranza tagħhom huma rġiel – għandhom medja ta' EUR 14 fis-siegħa (86);

BQ. billi aktar min-nofs il-ħaddiema tal-kura tas-saħħa jgħidu li ma jaqilgħux biżżejjed biex ikopru l-ħtiġijiet bażiċi bħall-akkomodazzjoni u l-ikel, u 31 % ma għandhomx aċċess adegwat għal tagħmir protettiv personali (87);

BR. billi l-maġġoranza tal-persuni li jindukraw ma jaqilgħux biżżejjed biex jaffordjaw livell ta' għajxien deċenti għalihom infushom u għall-familji tagħhom (88);

Ewropa li tieħu ħsieb

1. Jinnota li huwa vitali li jiġu żgurati d-dinjità, l-indipendenza, l-awtonomija, il-benesseri u l-parteċipazzjoni fil-ħajja soċjali permezz ta' kura ta' kwalità tul il-ħajja mill-indukrar u l-edukazzjoni bikrija tat-tfal, sa servizzi tal-kura għall-anzjani u appoġġ għal persuni b'diżabilità, filwaqt li wieħed iżomm f'moħħu li l-bnedmin huma interdipendenti u li kulħadd jista' jeħtieġ kura f'xi punt f'ħajjithom;

2. Jissottolinja l-importanza tal-aċċessibbiltà u d-disponibbiltà tal-kura pubblika u l-kwalità, l-aċċessibbiltà, id-disponibbiltà, l-aċċessibbiltà tal-prezzijiet u l-adegwatezza tal-kura, u li l-persuni kollha li jkollhom bżonn il-kura u l-persuni li jindukrawhom għandu jkollhom id-dritt għal għażla ġenwina fir-rigward ta' servizzi tal-kura xierqa għalihom u għall-familji tagħhom u l-forma tagħhom (kura tal-familja, kura bbażata fuq il-komunità, kura ċċentrata fuq il-pazjent, kura personalizzata jew forom oħra), il-post tal-forniment tagħha u l-intensità tagħha, b'attenzjoni speċjali għall-forniment u l-aċċess għal dawk li jgħixu f'żoni remoti (433) bħal żoni rurali jew reġjuni ultraperiferiċi; iqis li l-investiment fil-forniment ta' servizzi pubbliċi u soċjali ta' kwalità huma lievi essenzjali għall-prevenzjoni tat-trasferiment tal-iżvantaġġ minn ġenerazzjoni għall-oħra;

3. Jinnota li l-kura u l-approċċi politiċi differenti tagħha jeħtieġ li jiġu żviluppati u mfassla mill-ġdid skont il-ħtiġijiet tal-individwi, jirrikonoxxi li l-mudelli u x-xejriet li fuqhom hija organizzata l-kura huma varjati fl-Istati Membri u jenfasizza d-dritt ta' kull persuna li tagħżel is-servizzi tal-kura ta' kwalità l-aktar xierqa għas-sitwazzjoni individwali tagħhom u l-ħtieġa li tiġi ggarantita mill-Istati Membri u l-UE fil-politiki kollha tagħha; jinnota li skont il-prinċipju 18 tal-Pilastru Ewropew tad-Drittijiet Soċjali (EPSR) “Kulħadd għandu d-dritt għal servizzi tal-kura fit-tul bi prezz raġonevoli u ta' kwalità tajba, b'mod partikolari għal servizzi tal-kura bbażati fuq il-familja u fuq il-komunità”, u jisħaq li sabiex jiġi ssodisfat dan il-prinċipju, il-forniment tal-kura għandu jiġi estiż;

4. Jinnota li n-nisa jirrappreżentaw il-maġġoranza tal-forza tax-xogħol (76 %) fis-settur tal-kura formali u jwettqu l-parti ewlenija tax-xogħol ta' kura informali filwaqt li jirrappreżentaw ukoll il-maġġoranza tar-riċevituri tal-kura, li l-kura għadha sottovalutata, mhux rikonoxxuta u tiggarantixxi kumpens finanzjarju insuffiċjenti jew ta' spiss mingħajr kumpens finanzjarju għall-persuni li jindukraw, u li din is-sottovalutazzjoni f'termini ta' paga, kundizzjonijiet tax-xogħol u nuqqas ta' viżibbiltà hija marbuta mill-qrib mal-femminizzazzjoni tas-settur minħabba l-proporzjon għoli ta' nisa li jaħdmu fil-kura formali u informali; jenfasizza li, meta jitfasslu strateġiji u politiki ta' kura, dan l-aspett tal-ġeneru għandu jitqies;

5. Jesprimi t-tħassib tiegħu dwar l-impatt tal-limitazzjonijiet strutturali u r-restrizzjonijiet finanzjarji fit-tip ta' servizzi tal-kura disponibbli għall-individwi u jirrikonoxxi li l-integrazzjoni tal-kura madwar l-Ewropa hija limitata minħabba nuqqas ta' inċentivi u strutturi xierqa;

6. Jisħaq fuq l-importanza ta' approċċ integrat u bbażat fuq id-drittijiet għal azzjoni Ewropea komuni dwar il-kura li tagħti attenzjoni ugwali lill-ħtiġijiet fiżiċi, mentali, psikoloġiċi u soċjali, personali u domestiċi tan-nies; jenfasizza l-importanza li titwitta t-triq għal approċċ aktar koerenti bejn is-sistemi tas-saħħa u dawk soċjali kif ukoll bejn il-kura formali u informali u l-koordinazzjoni bejn il-politiki tal-kura lokali, reġjonali u nazzjonali fl-Istati Membri tal-UE, flimkien mal-integrazzjoni orizzontali u settorjali;

7. Jissottolinja l-ħtieġa li tiġi żviluppata Strateġija Ewropea għall-Kura ambizzjuża u inklużiva li tiżgura aċċess ugwali għall-kura għal kulħadd b'attenzjoni speċjali għall-individwi f'sitwazzjonijiet vulnerabbli u tikkontribwixxi għall-ġustizzja soċjali;

8. Iqis li l-prevenzjoni hija kruċjali; jitlob li l-prevenzjoni primarja, sekondarja u terzjarja ( 89 ) inklużi l-użu adegwat tal-edukazzjoni u l-informazzjoni rilevanti, l-iskrinjar, id-detezzjoni bikrija, il-prevenzjoni u s-segwitu adegwat għall-mard li ma jitteħidx (NCDs) ikunu fost il-komponenti ta' Strateġija Ewropea għall-Kura olistika; iħeġġeġ lill-Kummissjoni tadotta approċċ komprensiv u olistiku għall-kura;

9. Iħeġġeġ lill-Kummissjoni ssaħħaħ ir-reżiljenza tal-UE u l-bini tal-kapaċità fil-kriżijiet tas-saħħa; iħeġġeġ lill-Kummissjoni tippromwovi r-riċerka u l-innovazzjoni, billi tistabbilixxi oqsma ta' prijorità għar-riċerka u l-iżvilupp futuri bbażati fuq mard attwali u futur kif ukoll l-iżvilupp ulterjuri ta' opportunitajiet relatati mas-settur tal-kura, inkluż għal atturi privati;

10. Jisħaq li l-promozzjoni ta' mudell ta' ugwaljanza fir-rigward tal-pagi u ta' persuni li jindukraw, li fih l-irġiel u n-nisa jinvolvu ruħhom bl-istess mod f'xogħol imħallas fis-suq tax-xogħol u xogħol mhux imħallas fir-responsabbiltajiet domestiċi u ta' kura, għandha tkun għan tal-azzjonijiet kollha tal-UE fl-oqsma tal-kura, is-swieq tax-xogħol u s-servizzi soċjali; ifakkar fl-importanza li tiġi applikata l-integrazzjoni tal-perspettiva tal-ġeneri fil-politiki kollha;

11. Jistieden lill-Kummissjoni u lill-Istati Membri jinvestu fis-settur tal-kura, isaħħu u jiżguraw investiment u finanzjament sostenibbli, akbar u adegwati biex jiggarantixxu aċċess ugwali għall-persuni fil-bżonn ta' kura għal servizzi tal-kura u servizzi domestiċi ta' kwalità bi prezz raġonevoli u b'persunal adegwat, kif ukoll ħajja professjonali attiva u sodisfaċenti għall-persuni li jindukraw b'pagi adegwati li jipprovdu għajxien deċenti u opportunitajiet ta' karriera fis-settur permezz taċ-ċertifikazzjoni u l-validazzjoni tal-ħiliet;

12. Jistieden lill-Kummissjoni u lill-Istati Membri jtejbu d-disponibbiltà tal-finanzjament għat-tipi kollha ta' servizzi tal-kura u jagħmlu l-aħjar użu mill-fondi strutturali u ta' investiment Ewropej għall-investiment fl-indukrar tat-tfal u l-kura għal persuni akbar fl-età u oħrajn li jeħtieġu l-kura, permezz tal-FSE+, InvestEU u strumenti finanzjarji oħra li jinkoraġġixxu l-investiment soċjali kif ukoll il-Faċilità għall-Irkupru u r-Reżiljenza, il-Programm EU4Health u l-Fondi Strutturali u ta' Investiment Ewropej biex isir investiment f'kura pubblikament garantita u jiġu ffaċilitati servizzi aċċessibbli u bi prezz raġonevoli għal kulħadd; jistieden lill-Kummissjoni tkejjel u toħloq sinerġiji mal-ugwaljanza bejn il-ġeneri, l-inklużjoni ta' persuni minn gruppi vulnerabbli u l-istandards stabbiliti għall-investiment fit-tranżizzjoni diġitali u ekoloġika, pereżempju biex tiġi appoġġjata l-ekoloġizzazzjoni tal-kura u tal-proġetti tal-kura u tinbeda inizjattiva dwar il-kura ambjentalment sostenibbli, filwaqt li tara li l-infrastrutturi tal-kura jkollhom impatti ambjentali negattivi sinifikanti li jeħtieġ li jissolvew u jittaffew, fi ħdan il-prinċipji gwida; jistieden lill-Kummissjoni tiżviluppa linji gwida u pjan direzzjonali għal standards komuni għall-Istati Membri f'dan ir-rigward; jistieden lill-Bank Ewropew tal-Investiment iqis li jinkludi fil-baġit annwali tiegħu l-iżvilupp tas-settur tal-kura u tal-ekonomija tal-kura bħala parti mill-implimentazzjoni tal-Istrateġija tiegħu stess dwar l-Ugwaljanza bejn il-Ġeneri u l-Emanċipazzjoni Ekonomika tan-Nisa;

13. Jitlob pakkett ta' investiment iddedikat għall-promozzjoni tas-settur tal-kura u l-ekonomija tal-kura tal-UE kif ukoll biex tiġi żgurata l-koordinazzjoni fost il-programmi u l-inizjattivi differenti lejn implimentazzjoni effettiva tal-Istrateġija; jitlob għal darb'oħra li jiġu żviluppati għodod ta' bbaġitjar skont il-ġeneru fil-QFP u l-programmi relatati li jippermettu li jiġi identifikat il-finanzjament speċifiku allokat biex jippromwovi l-ugwaljanza bejn il-ġeneri;

14. Ifakkar fl-obbligi u l-impenji tal-UE u tal-Istati Membri għal tranżizzjoni minn ambjenti istituzzjonali segregati għal kura bbażata fuq il-komunità u l-familja u l-promozzjoni ta' mudelli differenti ta' għajxien indipendenti u appoġġ; jistieden lill-Istati Membri jużaw il-fondi Ewropej u nazzjonali disponibbli biex jaċċelleraw din it-tranżizzjoni u jappoġġjaw l-awtonomija individwali u l-għajxien indipendenti billi jappoġġjaw modi biex tissaħħaħ l-indipendenza, bħall-adattament għad-djar jew l-installazzjoni ta' sistemi ta' detezzjoni diġitali u teknoloġiji ta' assistenza fid-dar, b'konformità sħiħa mad-dispożizzjonijiet u l-objettivi tal-UNCRPD; iħeġġeġ lill-Kummissjoni tieħu miżuri effettivi biex tiżgura li l-fondi tal-UE jintużaw għat-tranżizzjoni minn kura istituzzjonalizzata għal kura bbażata fuq il-komunità u l-familja, filwaqt li tiżgura l-kura tal-familja fid-diversità kollha tagħha;

15. Jissottolinja li sabiex jitnaqqas ix-xogħol mhux iddikjarat fil-kura formali, huwa importanti li jiġi pprovdut finanzjament pubbliku għal fornituri tas-servizzi tal-kura ġenwini fis-sistemi tas-sigurtà soċjali jew permezz tan-nefqa fuq it-taxxa li se joffri l-għoti ta' servizzi tal-kura legali u ġusti bi prezz raġonevoli;

16. Jistieden lill-Istati Membri jiżguraw kopertura universali tas-saħħa, iżidu l-investimenti fil-kura tas-saħħa, u jagħtu prijorità lill-finanzjament lejn il-kura fil-komunità u dik primarja; jistieden lill-Istati Membri jeliminaw b'mod urġenti l-ostakli eżistenti għal kura tas-saħħa għal kulħadd, inkluż għall-migranti mingħajr dokumenti u billi tingħata attenzjoni speċjali lin-nisa li jiffaċċjaw diskriminazzjoni intersezzjonali; jitlob li jiġu żgurati pagi ogħla u ġusti u kundizzjonijiet tax-xogħol deċenti għall-ħaddiema fis-settur tal-kura, l-assistenti fis-settur tal-kura tas-saħħa u persunal ieħor fil-qasam tal-appoġġ;

17. Jenfasizza li proporzjon sostanzjali ta' mudelli, servizzi u faċilitajiet tal-kura huma bbażati fuq mudell istituzzjonalizzat u antikwat li huwa aktar baxx mill-kriterji moderni ta' kwalità u ma jissodisfawx il-ħtiġijiet u x-xewqat fiżiċi, soċjali u psikoloġiċi tar-riċevituri tal-kura; jenfasizza li l-persuni li għandhom bżonn il-kura għandhom jitqiegħdu fiċ-ċentru tal-pjanijiet tal-kura fl-istadji kollha tat-tfassil, l-implimentazzjoni u l-evalwazzjoni tal-politiki u s-servizzi tal-kura, permezz tal-esplorazzjoni ta' soluzzjonijiet innovattivi, mudelli u għodod ġodda għall-għoti tal-kura, il-promozzjoni tal-inklużjoni soċjali u l-fehim minn diversi ġenerazzjonijiet għall-ħtiġijiet individwali ta' persuni li għandhom bżonn il-kura, li jkollhom bħala objettiv it-tranżizzjoni minn kura istituzzjonali għal kura bbażata fuq il-familja u l-komunità u l-promozzjoni ta' mudelli differenti ta' għajxien indipendenti u appoġġ;

18. Jemmen li hija meħtieġa kura ċċentrata fuq il-persuni u individwalizzata biex tiġi żgurata d-dinjità tar-riċevituri tal-kura u tal-persuni li jindukrawhom, kif ukoll il-parteċipazzjoni u l-inklużjoni sħaħ tagħhom fil-komunità; jenfasizza li din il-bidla lejn approċċ iċċentrat fuq il-persuna teħtieġ aktar integrazzjoni tal-kura għal perkorsi tal-kura aktar olistiċi, biex jitjiebu l-benefiċċji għal dawk li jirċievu l-kura kif ukoll titjieb il-kwalità tal-kura;

19. Jisħaq fuq il-ħtieġa li jintużaw bis-sħiħ soluzzjonijiet diġitali biex jiġu appoġġjati persuni li jkollhom bżonn il-kura biex jgħixu ħajja indipendenti u awtonoma, il-ħtieġa li jittejjeb ir-rispett tad-dritt tagħhom għall-awtodeterminazzjoni, li tiġi żviluppata awtonomija kemm għall-professjonisti tal-kura kif ukoll għal dawk li jirċievu l-kura, permezz ta' approċċ personalizzat għat-tfassil u l-ibbaġitjar tal-kura, inkluża kura tas-saħħa u kura ċċentrata fuq il-persuna mfassla apposta permezz ta' għodod xierqa, filwaqt li jiġi żgurat li jkun hemm kuntatt uman ta' kwalità għall-persuni li jeħtieġu kura u appoġġ;

20. Jemmen li l-iżvilupp tal-kura għandu jqis il-kategoriji kollha tal-utenti u d-differenzi tagħhom; jiddikjara li dawk li jippjanaw, jipprogrammaw u jipprovdu servizzi tal-kura għandhom ir-responsabbiltà li jkunu konxji ta' dawk il-ħtiġijiet, tal-għoti ta' setgħa lill-utenti tas-servizzi u l-importanza ta' approċċ ibbażat fuq l-utenti f'servizzi li qed jiżviluppaw u li s-servizzi tal-kura għall-anzjani u l-persuni b'diżabilità jridu jiġu ppjanati u żviluppati bil-parteċipazzjoni tal-utenti;

21. Jistieden lill-Istati Membri jiskambjaw l-informazzjoni u l-aħjar prattiki bil-ħsieb li jiżviluppaw qafas Ewropew komuni ta' kwalità għall-kura formali u informali, ibbażat fuq id-drittijiet għall-indipendenza, l-awtonomija u l-benesseri, u ispirat, fost affarijiet oħra, mill-qafas tad-WHO biex jappoġġja lill-pajjiżi fil-ksib ta' kontinwità integrata ta' kura fit-tul, li jinkludi l-ambjenti kollha tal-kura, jiżgura l-konverġenza soċjali 'l fuq, jiggarantixxi drittijiet ugwali għaċ-ċittadini kollha u jsaħħaħ il-kwalità tal-ħajja;

22. Jitlob lill-Kummissjoni tappoġġja lill-Istati Membri biex itejbu l-infrastrutturi tagħhom għall-ġbir tad-data f'konformità ma' dan il-qafas ta' kwalità;

23. Jitlob, barra minn hekk, li jsir skambju tal-aħjar prattiki dwar l-aħjar mod biex jiġu appoġġjati gruppi bi bżonnijiet partikolari ta' kura (bħal ġenituri waħedhom li huma prinċipalment nisa, ġenituri bi tfal b'mard serju u persuni akbar fl-età);

24. Jenfasizza li ż-żieda fil-ħtiġijiet tal-kura titlob li jittieħed approċċ konġunt tal-UE u jitlob li tiġi stabbilita strateġija Ewropea konkreta dwar kura tas-saħħa preventiva bħala parti mis-soluzzjoni għall-pressjoni dejjem akbar fuq is-sistema tal-kura tas-saħħa; jinnota li s-servizzi tal-kura għandhom jiġu żviluppati sabiex tissaħħaħ il-kontinwità tal-kura, il-kura tas-saħħa preventiva, ir-riabilitazzjoni u l-għajxien indipendenti u jissottolinja l-importanza ta' programmi għall-promozzjoni u l-edukazzjoni tas-saħħa tul il-ħajja, il-prevenzjoni tal-mard u l-eżami regolari, flimkien ma' programmi tal-kura tas-saħħa aktar effettivi biex jistimulaw il-proċess ta' tixjiħ b'saħħtu; jitlob lill-Kummissjoni u lill-Istati Membri jinvolvu ruħhom b'mod attiv fid-Deċennju tat-Tixjiħ b'Saħħtu tad-WHO billi jfasslu pjanijiet ta' tixjiħ b'saħħtu fl-UE li jkunu jkopru l-aċċess għas-servizzi tas-saħħa u tal-kura, kif ukoll strateġiji għall-promozzjoni u l-prevenzjoni tas-saħħa;

25. Jistieden lill-Kummissjoni tieħu rwol ta' tmexxija fil-qasam tal-kura billi tistabbilixxi miri ambizzjużi fil-livell tal-UE għall-finanzjament, l-aċċess, il-kwalità, l-effiċjenza u s-sostenibbiltà tas-servizzi tal-kura f'konsultazzjoni mal-Istati Membri kif ukoll mal-partijiet ikkonċernati rilevanti inklużi s-sħab soċjali, u tiżviluppa definizzjonijiet u indikaturi armonizzati biex tivvaluta dawk il-miri għat-tfal, il-persuni akbar fl-età jew il-persuni b'diżabilità;

26. Jissottolinja l-ħtieġa li t-tabella ta' valutazzjoni timmonitorja l-implimentazzjoni tad-dritt għal kura ta' kwalità fil-kuntesti pubbliku, privat, formali u informali;

27. Ifakkar li l-UE għandha tagħmel użu mill-qafas 5R tal-ILO għal xogħol ta' kura deċenti (tirrikonoxxi, tnaqqas u tqassam mill-ġdid ix-xogħol ta' kura mhux imħallas, tippremja x-xogħol ta' kura mħallas) flimkien mal-garanzija tar-rappreżentanza tal-ħaddiema tal-kura, id-djalogu soċjali u n-negozjar kollettiv;

28. Ifakkar li għandu jsir progress favur ekonomija tal-kura li tieħu approċċ għall-kura integrat, olistiku, sensittiv għall-ġeneru u tul il-ħajja; jisħaq li dan għandu jinkludi miżuri leġiżlattivi u investiment fil-livell tal-UE sabiex jiġu promossi wkoll kundizzjonijiet tax-xogħol deċenti u l-attraenza tax-xogħol fis-settur tal-kura;

29. Jisħaq fuq l-importanza li tiġi enfasizzata l-ħtieġa ta' approċċ Ewropew għall-kura fil-konklużjonijiet ta' segwitu tal-Konferenza dwar il-Futur tal-Ewropa, peress li l-kura hija settur kruċjali għall-futur tal-Ewropa;

30. Jistieden lill-Kummissjoni tippreżenta strateġija Ewropea għall-kura ambizzjuża, robusta u li tibqa' valida fil-futur li tibni fuq id-dritt ta' kulħadd għal kura bi prezz raġonevoli, aċċessibbli u ta' kwalità għolja, kif ukoll fuq prinċipji oħra stabbiliti fl-EPSR u fid-dokumenti strateġiċi tal-UE, u d-drittijiet u l-ħtiġijiet individwali kemm tar-riċevituri tal-kura kif ukoll tal-persuni li jindukrawhom, u li tinkludi t-tul kollu tal-ħajja, filwaqt li timmira u tirreaġixxi għall-ħtiġijiet tal-persuni f'perjodi kritiċi tul ħajjithom, u tistabbilixxi l-bażi għall-kontinwità tas-servizzi tal-kura tul il-ħajja u trawwem is-solidarjetà bejn il-ġenerazzjonijiet;

31. Jisħaq li din l-istrateġija għandha tkun ibbażata fuq data affidabbli, komprensiva u komparabbli, aċċessibbli għall-pubbliku, dwar is-sitwazzjoni u l-kategoriji kemm tal-persuni li jindukraw kif ukoll tar-riċevituri tal-kura, diżaggregata skont il-ġeneru, l-età, in-nazzjonalità, l-oriġini etnika ( 90 ) , id-diżabilità, l-istatus soċjoekonomiku, id-disponibbiltà u l-aċċessibbiltà tal-prezzijiet, it-tip ta' kura pprovduta jew riċevuta u ambjenti ta' kura differenti (privati jew pubbliċi, istituzzjonali, ibbażati fuq il-familja jew il-komunità) u tinkludi għanijiet konkreti u progressivi bi skeda u indikaturi biex jiġi evalwat il-progress u jiġu indirizzati l-inugwaljanzi filwaqt li jitqiesu l-ħtiġijiet ta' kura fis-soċjetajiet Ewropej; itenni t-talba lill-Kummissjoni u lill-Istati Membri biex jaġġornaw il-qafas statistiku għall-ġbir ta' data affidabbli, komparabbli u diżaggregata, filwaqt li jiżguraw ir-rispett sħiħ għall-istandards tal-privatezza u tad-drittijiet fundamentali; jistieden lill-Kummissjoni tiżviluppa stħarriġ dettaljat dwar l-użu tal-ħin ġestit ċentralment, diżaggregat skont il-parametri msemmija qabel, biex jiġi vvalutat il-valur tax-xogħol mhux imħallas fl-Istati Membri;

32. Jenfasizza l-ħtieġa li jiġu kkonsultati l-partijiet ikkonċernati rilevanti kollha fil-livelli tal-UE, nazzjonali u lokali, inklużi r-rappreżentanti tal-persuni li jindukraw b'mod informali u l-organizzazzjonijiet tal-pazjenti, fit-tħejjija tal-Istrateġija Ewropea għall-Kura biex jitqiesu d-diversità tas-sitwazzjonijiet u l-bżonnijiet tagħhom u jisħaq li l-istrateġija għandha tidentifika l-gruppi fil-mira tagħha;

33. Jistieden lill-Kummissjoni tinkludi miżuri komprensivi kontra l-vjolenza u l-fastidju, b'mod partikolari l-ġlieda kontra kull forma ta' abbuż ta' persuni akbar fl-età u atti abbużivi kontra l-persuni li jindukraw fl-Istrateġija Ewropea għall-Kura sabiex jiġu miġġielda l-fenomeni inkwetanti bħan-nuqqas ta' assistenza, in-negliġenza u l-użu mhux xieraq ta' restrizzjonijiet fiżiċi jew kimiċi, b'mod partikolari fil-qasam tal-kura u l-appoġġ fit-tul; jistieden lill-Istati Membri jiżviluppaw taħriġ għall-persuni li jindukraw b'mod informali u formali biex jevitaw, jipprojbixxu u jiġġieldu l-vjolenza u l-fastidju relatati mal-kura kif ukoll jistabbilixxu mekkaniżmi indipendenti u effettivi għar-rapportar u l-indirizzar ta' dan;

34. Jistieden lill-Istati Membri jiżguraw li l-investimenti allokati għall-ekonomija tal-kura jiġu inklużi fil-Pjanijiet għall-Irkupru u r-Reżiljenza nazzjonali, il-Fondi ta' Koeżjoni u l-istrumenti finanzjarji rilevanti l-oħra kollha tal-UE (riveduti);

35. Jissottolinja li l-ekonomija tal-anzjani emerġenti tista' tinbidel f'waħda mill-ixprunaturi ekonomiċi ewlenin, b'mod partikolari fiż-żoni rurali, u tista' tipprovdi opportunitajiet għas-setturi tas-saħħa u l-kura fit-tul, u toffri kura ta' kwalità għolja b'mod aktar effiċjenti;

36. Jitlob lill-Kummissjoni Ewropea tistabbilixxi Jum għall-Kura Ugwali tal-UE, kull jum biżestili tad-29 ta' Frar, sabiex iżżid l-għarfien dwar is-sottovalutazzjoni u l-inviżibbiltà tal-indukrar u tal-persuni li jindukraw fis-soċjetajiet tagħna;

37. Jistieden lill-Kummissjoni u lill-Istati Membri biex, minbarra li jirrispondu għall-ħtiġijiet tal-kura immedjati, jadottaw il-politiki u l-miżuri li jindirizzaw il-kawżi tagħhom, bħall-faqar, l-esklużjoni soċjali u ostakli strutturali oħra li jostakolaw l-aċċess universali u ugwali għal kura ta' kwalità, u fuq kollox l-isfidi relatati mal-impjiegi, l-edukazzjoni u t-taħriġ, kif ukoll akkomodazzjoni deċenti u bi prezz raġonevoli;

Kura ta' kwalità għal kull tifel u tifla

38. Jilqa' l-pjanijiet tal-Kummissjoni għar-reviżjoni tal-objettivi ta' Barċellona bħala parti mill-pakkett ta' strateġija Ewropea għall-kura; jitlob li titħeġġeġ konverġenza 'l fuq u għal iktar investiment f'kura pubblika ta' kwalità għolja għal kull tifel u tifla fl-UE, fost l-oħrajn billi jiġu riveduti l-miri u jittejjeb b'mod sinifikanti l-livell ta' ambizzjoni għall-aċċessibbiltà tal-indukrar tat-tfal għat-tfal kollha, inklużi dawk li għandhom inqas minn 3 snin u dawk li jiffaċċjaw il-faqar, l-esklużjoni soċjali u forom intersezzjonali ta' diskriminazzjonijiet, u billi jiġu stabbiliti indikaturi speċifiċi rfinati biex jimmonitorjaw l-aċċess għall-indukrar tat-tfal għal tfal li għandhom inqas minn sena; jistieden lill-Kummissjoni tintegra fl-objettivi mira ġdida għall-forniment tal-indukrar tat-tfal wara l-ħinijiet tal-iskola; jistieden lill-Istati Membri li għadhom lura milli jilħqu l-objettivi ta' Barċellona tal-2002 jadottaw mill-aktar fis possibbli l-miżuri meħtieġa kollha biex jilħqu l-mira li jipprovdu indukrar tat-tfal lil mill-inqas 90 % tat-tfal li għandhom bejn 3 snin u l-età obbligatorja għall-iskola u lil mill-inqas 33 % tat-tfal li għandhom inqas minn 3 snin;

39. Ifakkar li l-fondi tal-UE (FSIE u b'mod partikolari l-Fond Soċjali Ewropew+, kif ukoll il-Faċilità għall-Irkupru u r-Reżiljenza) għandhom jintużaw biex jikkomplementaw l-investimenti tal-Istati Membri fl-indukrar tat-tfal; jistieden lill-Kummissjoni tippromwovi l-investimenti pubbliċi fis-servizzi tal-indukrar tat-tfal fl-użu tal-istrumenti finanzjarji tal-UE; jissottolinja li l-investimenti pubbliċi u l-impjiegi ta' kwalità u l-kundizzjonijiet tax-xogħol tal-ħaddiema fis-settur tal-indukrar tat-tfal huma essenzjali għall-forniment tal-indukrar tat-tfal ta' kwalità;

40. Jistieden lill-Istati Membri jfasslu l-indukrar tat-tfal, l-edukazzjoni, inklużi l-attivitajiet ta' wara l-iskola, u politiki u miżuri oħra b'appoġġ għat-tfal kollha u l-familji tagħhom b'mod inklużiv u integrat, bl-użu ta' approċċ iċċentrat fuq it-tfal b'attenzjoni partikolari għat-tfal f'sitwazzjonijiet vulnerabbli, bħal dawk fil-faqar u l-privazzjoni soċjali jew fir-riskju tagħhom, kif ukoll it-tfal b'diżabilità, it-tfal migranti u t-tfal minn minoranzi, u wieħed li jiddefendi l-implimentazzjoni rapida u effiċjenti tal-Garanzija Ewropea għat-Tfal, inkluż l-impenn li jiġu ggarantiti edukazzjoni u indukrar bikrija ta' tfal fil-bżonn li jkunu ta' kwalità għolja, effettivi u bla ħlas ( 91 ) ; jistieden lill-Istati Membri jiżviluppaw servizzi ta' assistenza personali għat-tfal b'diżabilità u jiżguraw kundizzjonijiet tax-xogħol deċenti u ta' kwalità għal dawk il-professjonisti li jaħdmu mat-tfal b'diżabilità;

41. Jenfasizza li l-kriżi tal-COVID-19 u l-wasla tar-rifuġjati wara l-gwerra fl-Ukrajna jistgħu jaggravaw aktar is-sitwazzjoni tat-tfal f'riskju ta' faqar u esklużjoni soċjali jew tat-tfal li jeħtieġu aċċess għal kura ta' kwalità; għalhekk itenni l-istediniet tiegħu ( 92 ) lill-Istati Membri u lill-Kummissjoni biex iżidu l-finanzjament tal-Garanzija Ewropea għat-Tfal b'baġit iddedikat ta' mill-inqas EUR 20 biljun biex jiġġieldu kontra l-faqar li qed jaffettwa lit-tfal u lill-familji tagħhom u jikkontribwixxu għall-għan li l-faqar jitnaqqas mill-inqas bi 15-il miljun ruħ sal-2030 – li jinkludi mill-inqas 5 miljun tifel u tifla fl-Istati Membri kollha;

42. Ifakkar li l-protezzjoni soċjali u l-appoġġ għall-individwi u l-familji, b'enfasi speċjali fuq gruppi f'sitwazzjonijiet vulnerabbli, bħal familji kbar, familji b'ġenitur wieħed jew familji b'wild b'diżabilità, huma essenzjali u jistieden lill-awtoritajiet nazzjonali kompetenti jiżguraw sistemi ta' protezzjoni soċjali universali, adegwati u aċċessibbli għal kulħadd u sistemi integrati ta' protezzjoni tat-tfal biex ħadd ma jibqa' lura, inklużi l-prevenzjoni effettiva, l-intervent bikri u l-appoġġ tal-familja, sabiex jiġu żgurati s-sikurezza u s-sigurtà għat-tfal mingħajr il-kura tal-ġenituri jew li jinsabu f'riskju li jitilfu din il-kura, kif ukoll miżuri ta' appoġġ għat-tranżizzjoni minn kura istituzzjonali għal kura bbażata fuq il-familja u l-komunità; jistieden lill-Istati Membri jżidu l-investiment fis-sistemi ta' protezzjoni tat-tfal u fis-servizzi ta' protezzjoni soċjali bħala parti importanti mill-implimentazzjoni tal-Garanzija għat-Tfal;

43. Jistieden lill-Istati Membri jipprovdu appoġġ olistiku u integrat kontinwu lill-ġenituri, inklużi intitolamenti mħallsa u miżuri tal-maternità, tal-paternità u tal-ġenituri, riflessi wkoll fi skemi tal-pensjoni, servizzi soċjali b'livell baxx ta' limitu, bħall-kura ta' matul il-jum, il-konsulenza, il-medjazzjoni jew l-appoġġ psikosoċjali, li jinkoraġġixxu rwol aktar sostanzjali u b'hekk jiżguraw parteċipazzjoni ugwali tal-irġiel f'responsabbiltajiet domestiċi u ta' kura mhux imħallsa, inkluż l-indukrar għal tfal żgħar ħafna, kif ukoll tfal b'diżabilità; jissottolinja l-importanza ta' strutturi u servizzi tal-kura adegwati, aċċessibbli u bi prezz raġonevoli għall-ġenituri waħedhom, li l-maġġoranza l-kbira tagħhom huma nisa, u għall-familji b'introjtu baxx u mhux stabbli u li huma f'riskju ta' faqar u esklużjoni soċjali; jistieden lill-Kummissjoni u lill-Istati Membri jiġbru data standardizzata dwar l-ugwaljanza, diżaggregata skont ir-raġunijiet protetti skont id-Direttivi 2000/43/KE, 2000/78/KE u 2006/54/KE, abbażi tal-parteċipazzjoni volontarja, il-kunfidenzjalità, l-awtoidentifikazzjoni u l-kunsens infurmat, filwaqt li jiġu rispettati l-prinċipji u l-istandards ewlenin tal-protezzjoni tad-data u tad-drittijiet fundamentali tal-UE;

44. Jissottolinja l-importanza li jiġi żgurat indukrar tat-tfal ta' kwalità aċċessibbli, disponibbli, bi prezz raġonevoli u inklużiv, bl-użu ta' approċċ iċċentrat fuq id-drittijiet u t-tfal, li jissodisfa d-domandi matul il-ħinijiet tax-xogħol tal-ġenituri u l-vaganzi tal-iskola, u jiffaċilita opportunitajiet indaqs għall-ġenituri biex jirritornaw għax-xogħol, jilħaq bilanċ bejn ix-xogħol u l-ħajja privata, peress li huwa wieħed mill-fatturi ewlenin tal-parteċipazzjoni sħiħa tan-nisa fis-suq tax-xogħol; jissottolinja li fl-istess ħin għandu jwieġeb għall-ħtiġijiet speċifiċi tat-tfal u tal-ġenituri tagħhom, relatati pereżempju mad-diżabilità, il-mard u x-xogħol f'settur speċifiku; ifakkar li l-iżbilanċi bejn il-ġeneri fir-rigward tal-kura u l-impjiegi għandhom konsegwenzi negattivi tul il-ħajja kollha fuq il-parteċipazzjoni fis-suq tax-xogħol u l-progressjonijiet tal-karriera ta' bosta nisa, u dan jirriżulta f'differenza importanti bejn il-ġeneri fil-pensjonijiet u differenzi kbar fir-rati ta' faqar f'età akbar;

Aċċess ugwali għal servizzi tal-kura ta' kwalità

45. Jistieden lill-Istati Membri jirrikonoxxu d-dritt għall-kura u jirriformaw u jintegraw is-servizzi soċjali u s-sistemi ta' protezzjoni tagħhom b'tali mod li jipprovdu aċċess effettiv , komprensiv , ugwali u f'waqtu għas-servizzi tal-kura u t-trattamenti tul il-ħajja, billi jinkorporaw fis-sistemi ta' protezzjoni soċjali tagħhom soluzzjonijiet li jiżguraw approċċ personalizzat u awtonomija akbar tal-utenti fl-għażla tas-servizzi u t-tip ta' mudelli ta' impjieg li jissodisfaw bl-aħjar mod il-ħtiġijiet u jipproteġu d-drittijiet kemm tar-riċevituri tal-kura kif ukoll tal-persuni li jindukraw, inklużi s-servizzi domestiċi personali, l-assistenza personali u mudelli ta' impjieg oħrajn għas-servizzi tal-kura fid-djar, sabiex tissaħħaħ il-kontinwità tal-kura, il-kura tas-saħħa preventiva, ir-riabilitazzjoni, prevenzjoni, dijanjożi u trattament aħjar ta' mard okkupazzjonali, l-awtonomija, l-għajxien indipendenti u l-inklużjoni fil-komunità; jiġbed l-attenzjoni għall-ħtieġa li jkunu jistgħu jiġu aċċessati l-intitolamenti għall-kura b'mod indipendenti mill-eliġibbiltà għal trasferimenti soċjali oħra u li jiġu eliminati ostakli strutturali, li jwasslu biex il-persuni ma jiħdux il-kura u servizzi oħra ta' appoġġ jew li dawn jiġu posposti; barra minn hekk jindika l-ħtiġijiet tal-persuni kollha li jindukraw, b'mod partikolari tal-ħaddiema migranti bi status varji, li jistgħu jiffaċċjaw ostakli partikolari biex jaċċessaw il-kura, diskriminazzjoni intersezzjonali, emarġinazzjoni u faqar fost dawk li jaħdmu;

46. Jinnota li l-aċċessibbiltà tal-kura ġejja minn taħlita ta' fatturi, bħad-disponibbiltà ta' servizzi personalizzati ta' spettru diversifikat, spiża u flessibbiltà iżda wkoll persunal tal-kura adegwat, kundizzjonijiet tax-xogħol deċenti, ħin ta' stennija, distanzi ġeografiċi għall-eqreb faċilità tal-kura, infrastruttura pubblika u trasport adegwati; jemmen li f'dan ir-rigward għandhom ikunu disponibbli, promossi, ivvalutati u rikonoxxuti forom differenti ta' forniment ta' servizzi tal-kura, b'mod partikolari li l-forniment ta' ambjenti tal-kura fil-familja u bbażati fuq il-komunità għandu jittejjeb u jingħata prijorità favur tranżizzjoni minn kura istituzzjonali għal dik ibbażata fuq il-familja u l-komunità; jindika t-tibdil demografiku bħala fattur importanti taż-żieda fil-ħtiġijiet tal-kura, li se jirrikjedi investimenti sinifikanti mill-UE u mill-Istati Membri kif ukoll l-identifikazzjoni u l-eliminazzjoni tal-ostakli amministrattivi li jostakolaw l-aċċess f'waqtu u effettiv tar-riċevituri tal-kura u l-familji tagħhom għal soluzzjonijiet adegwati ta' kura u appoġġ;

47. Jisħaq fuq l-impatt ta' ambjenti ekoloġiċi, l-aċċess ta' kuljum għal forom differenti ta' natura u ta' barra f'kundizzjonijiet ta' għajxien ta' kwalità tajba tal-persuni li jkollhom bżonn il-kura; jinnota li l-istudji juru li l-aċċess għan-natura għandu benefiċċji sostanzjali kemm għas-saħħa fiżika kif ukoll għas-saħħa mentali tan-nies kollha, speċjalment dawk li jeħtieġu l-kura, u jenfasizza l-ħtieġa li jiġi ffaċilitat l-aċċess għan-natura u għal barra għal persuni dipendenti mill-kura kif ukoll li jiġu appoġġjati soluzzjonijiet ibbażati fuq in-natura fis-settur tal-kura;

48. Jinnota li t-teknoloġiji diġitali huma żvilupp promettenti fl-appoġġ tal-għoti tal-kura iżda biss jekk jiġu żviluppati minn punt ta' tluq ibbażat fuq l-utenti u jkunu modulari ( 93 ) u mfassla apposta; jenfasizza f'dan ir-rigward il-bżonn li l-Kummissjoni u l-Istati Membri jindirizzaw id-diskrepanza fil-ħiliet diġitali fost il-persuni li jindukraw b'mod formali u informali kif ukoll fost ir-riċevituri tal-kura billi jkollhom programmi speċifiċi li jkollhom dawn il-gruppi fil-mira; jisħaq li dan għandu jiġi kkomplementat b'titjib fl-aċċess għall-internet u b'mod speċjali soluzzjonijiet diġitali faċli għall-utent u personalizzabbli aċċessibbli għar-riċevituri tal-kura u l-persuni li jindukraw kollha, sabiex jiġi appoġġjat l-iżvilupp tas-servizzi tas-saħħa diġitali u tal-kura online, kif ukoll jiġi appoġġjat il-potenzjal tal-iżviluppi teknoloġiċi fit-tnaqqis tal-inugwaljanzi fl-aċċess għas-servizzi tas-saħħa u tal-kura u l-ostakli għall-forniment transfruntier tagħhom; jistieden lill-Istati Membri jagħmlu użu mill-finanzjament EU4Health u Digital Europe biex jappoġġjaw u jżidu l-litteriżmu diġitali kemm tar-riċevituri tal-kura kif ukoll tal-persuni li jindukraw;

49. Jisħaq fuq il-ħtieġa li jiġi żgurat li l-kura ma tiġix ikkummerċjalizzata;

50. Jistieden lill-Kummissjoni u lill-Istati Membri jiżviluppaw l-għodod meħtieġa għall-valutazzjoni regolari tal-aċċessibbiltà, id-disponibbiltà u l-aċċessibbiltà tal-prezzijiet tas-servizzi tal-kura u t-trattamenti; jissottolinja li l-prinċipju tal-aċċessibbiltà għandu jiġi applikat u għandu jiġi infurzat b'mod vigoruż fis-servizzi kollha tal-kura u tal-appoġġ, li jiżgura d-dinjità u l-awtonomija, kemm fl-ambjent fiżiku kif ukoll f'dak diġitali; jistieden lill-Kummissjoni u lill-Istati Membri jagħtu prijorità lill-indikaturi bbażati fuq l-eżitu għall-aċċess għall-kura, bħal ħtiġijiet mhux issodisfati rrapportati għall-kura;

51. Jisħaq fuq l-importanza ta' investiment f'waqtu fil-faċilitajiet tal-kura, l-identifikazzjoni tad-diskrepanzi fil-ħiliet, l-evalwazzjoni tal-ħtiġijiet futuri ta' persunal u taħriġ fil-livell ta' professjonijiet individwali, setturi kif ukoll reġjuni, b'attenzjoni speċjali għad-densità u l-ħtiġijiet ta' kura tal-popolazzjoni, bħala mezz biex jiġu żgurati livelli adegwati u sostenibbli ta' persunal u jiġu indirizzati l-inugwaljanzi fl-aċċess għas-servizzi u l-kura; jistieden lill-Kummissjoni u lill-Istati Membri jressqu standards u indikaturi komprensivi ta' kwalità kemm għas-servizzi ta' kura formali kif ukoll informali, għal ambjenti bbażati fid-djar, privati u pubbliċi, inklużi l-kompetenzi u r-rekwiżiti ta' taħriġ tal-persuni li jindukraw, kif ukoll l-għodod għall-monitoraġġ effettiv tal-implimentazzjoni tagħhom;

52. Jenfasizza li s-servizzi ta' kura transfruntiera, inkluża l-kura residenzjali, ipprovduti kemm minn ħaddiema mobbli intra-UE kif ukoll minn ħaddiema migranti mhux mill-UE, spiss huma kruċjali biex jiġu ssodisfati l-ħtiġijiet dejjem akbar ta' kura; ifakkar li l-biċċa l-kbira ta' dawn il-ħaddiema migranti huma nisa u li huma affettwati mill-ktajjen tal-kura globali; jisħaq li l-moviment liberu tal-persuni u l-ħaddiema huwa wieħed mill-pilastri ewlenin tal-UE, iżda li għad fadal sfidi għall-kura transfruntiera; jitlob li jiġu protetti d-drittijiet tas-sigurtà soċjali tal-ħaddiema tal-kura u tar-riċevituri tal-kura kollha bħala parti mid-dritt għall-moviment liberu tal-persuni f'dan is-settur kif ukoll li jiġu żgurati kemm kundizzjonijiet tax-xogħol deċenti kif ukoll il-qerda tax-xogħol mhux iddikjarat; iħeġġeġ lill-Istati Membri jiżviluppaw taħriġ transfruntier, b'mod partikolari fir-reġjuni transfruntiera, biex jiffaċilitaw il-kura transfruntiera u jikkondividu l-aħjar prattiki fis-settur tal-kura, fost l-oħrajn bħala mezz biex jiġi indirizzat l-eżodu tal-kura u n-nuqqas ta' aċċess għall-kura ta' kwalità fir-reġjuni jew il-pajjiżi minn fejn jiġu l-fornituri tal-kura;

53. Itenni t-talba tiegħu għal definizzjoni komuni ta' diżabilità, kif ukoll rikonoxximent reċiproku tal-istatus tad-diżabilità fl-Istati Membri f'konformità mal-osservazzjonijiet konklużivi tal-Kumitat UNCPRD dwar ir-rapport inizjali tal-Unjoni Ewropea adottat fl-2015 bil-għan li jiġi eliminat l-ostaklu fundamentali għall-mobilità fl-UE ta' persuni b'diżabilità u li jiġi permess l-aċċess tagħhom għas-servizzi tas-saħħa, il-kura u servizzi oħrajn li jiffaċilitaw il-ħajja indipendenti, kif ukoll opportunitajiet ugwali għall-edukazzjoni u l-impjiegi; jappella għall-implimentazzjoni u l-espansjoni tal-Karta Ewropea tad-Diżabilità għall-Istati Membri kollha, li twitti t-triq għal definizzjoni Ewropea ta' diżabilità u tippermetti lill-persuni b'diżabilità jeżerċitaw id-dritt tagħhom għal moviment liberu f'Ewropa mingħajr ostakli;

54. Jappella għall-prijoritizzazzjoni u l-integrazzjoni tas-saħħa mentali fi ħdan il-politiki tas-saħħa u tal-kura pubbliċi fil-livell tal-UE u tal-Istati Membri; jistieden lill-Kummissjoni tressaq strateġija Ewropea dwar is-saħħa mentali, bil-għan li tiżgura saħħa mentali tajba għal kulħadd, tidentifika l-isfidi relatati mas-saħħa mentali tal-ġenerazzjonijiet kollha fl-ambjenti rilevanti kollha, kif ukoll tiġġieled kontra l-istereotipi u l-istigma assoċjata fir-rigward tas-saħħa mentali; jisħaq li dan għandu jsir b'mod sensittiv għall-ġeneru, b'attenzjoni speċjali għal dawk is-sitwazzjonijiet mhux vulnerabbli u l-gruppi l-aktar fil-bżonn; jissottolinja l-importanza ta' saħħa u kura mentali ta' kwalità tul il-ħajja, li jinkludu l-età bikrija, l-edukazzjoni, id-dinja tax-xogħol, kif ukoll strateġiji għall-prevenzjoni, id-detezzjoni u l-aċċess fil-pront għal trattament ta' kwalità disponibbli, bi prezz raġonevoli u adegwat b'mod effettiv li jikkontribwixxi għall-kwalità tal-ħajja tal-adulti kollha, inklużi l-persuni li jeħtieġu kura fit-tul;

55. Jenfasizza l-importanza tal-kura u l-appoġġ emozzjonali, psikoloġiċi, soċjali u spiritwali kif ukoll tas-servizzi tas-saħħa mentali lil hinn mill-medikazzjoni fit-titjib tal-kwalità tal-ħajja tal-persuni li jirċievu kura palljattiva; jistieden għalhekk lill-Kummissjoni u lill-Istati Membri javvanzaw l-aċċess għal servizzi ta' kura palljativa integrati biex jiffaċilitaw l-uġigħ u l-iskumdità kif ukoll iżommu d-dinjità u l-kwalità tal-ħajja ta' persuni li jsofru minn mard terminali ladarba l-mezzi kollha ta' kura attiva jkunu tqiesu u nstabu ineffettivi, u jiżguraw appoġġ adegwat għal dawk li jindukrawhom;

56. Jitlob li l-infermiera jkollhom aċċess aktar faċli għal servizzi li joffru appoġġ għas-saħħa mentali u fiżika;

57. Jistieden lill-Istati Membri jiggarantixxu aċċess immedjat u sħiħ tal-persuni li jgawdu protezzjoni temporanja għal servizzi tal-kura ta' kwalità, mingħajr diskriminazzjoni fuq kwalunkwe bażi u b'attenzjoni speċjali għall-ħtiġijiet fiżiċi u psikoloġiċi tagħhom iġġenerati miċ-ċirkostanzi tal-gwerra u l-ispostament tagħhom, u jiżguraw, fl-istess ħin, kundizzjonijiet tax-xogħol u tal-impjieg ugwali u deċenti u paga ugwali għall-persuni li jgawdu protezzjoni temporanja li se jfittxu impjieg fis-settur tal-kura; jissottolinja li kapaċitajiet u investiment addizzjonali fis-settur tal-kura huma essenzjali għal dan il-għan;

Kura fit-tul ta' kwalità għal ħajja twila u ta' kwalità

58. Jistieden lill-Kummissjoni tistabbilixxi sett ta' miri komprensivi, ambizzjużi u bbażati fuq id-drittijiet u indikaturi korrispondenti għall-kura fit-tul, mekkaniżmu ta' rapportar u għodod għal data diżaggregata dwar l-aċċessibbiltà, id-disponibbiltà, l-aċċessibbiltà tal-prezzijiet u l-kwalità tat-trattamenti u s-servizzi tal-kura, kif ukoll il-livelli tal-persunal, applikabbli għat-tipi kollha ta' faċilitajiet u fornituri, simili għall-objettivi ta' Barċellona għall-indukrar tat-tfal; jenfasizza l-ħtieġa ta' miri u indikaturi dwar kundizzjonijiet tax-xogħol deċenti kif ukoll parteċipazzjoni kontinwa tan-nisa fis-suq tax-xogħol li jiggwidaw l-investiment, il-finanzjament u t-taħriġ biex jiġi żgurat aċċess aħjar għal servizzi ta' kwalità għal dawk fil-bżonn kif ukoll tiġi żgurata l-parteċipazzjoni kontinwa tan-nisa fis-suq tax-xogħol iffaċilitata minn responsabbiltajiet ta' kura ugwali;

59. Huwa konvint li l-Kummissjoni għandha tistabbilixxi bħala l-mira ewlenija l-aċċess ugwali u universali għal kulħadd għal servizzi tal-kura ta' kwalità fit-tul ibbażati fuq il-ħtiġijiet individwali tal-persuni li jirċievu l-kura u l-appoġġ, filwaqt li tagħti attenzjoni speċjali lill-eliminazzjoni tal-inugwaljanzi u lill-persuni f'sitwazzjonijiet vulnerabbli, bħall-persuni akbar fl-età, il-persuni b'diżabilità u n-nisa li jwettqu xogħol ta' kura informali u mhux iddikjarat; jinnota li l-ħtiġijiet ta' kura fit-tul mhumiex limitati għal persuni akbar fl-età u li minflok jestendu għal gruppi differenti li jeħtieġu kura matul iċ-ċiklu tal-ħajja, bħal persuni b'mard rari, li l-maġġoranza tagħhom jibdew matul it-tfulija; jisħaq li l-aċċess ugwali, effettiv u f'waqtu għas-servizzi tal-kura u l-appoġġ jistgħu jintlaħqu bl-aħjar mod billi tiġi integrata l-kura fit-tul fis-sistemi nazzjonali tal-protezzjoni soċjali, kif irrakkomandat mill-Kumitat tal-Protezzjoni Soċjali, li, għal raġunijiet relatati mal-ekwità u l-effiċjenza, jinsabu fl-aħjar pożizzjoni biex jiksbu dan ( 94 )

60. Jisħaq fuq il-ħtieġa ta' indikaturi ta' kwalità għas-servizzi soċjali u tas-saħħa kollha li huma bbażati fuq id-drittijiet tal-persuni li jkollhom bżonn il-kura, iż-żamma u t-titjib tal-indipendenza u l-awtonomija tagħhom kif ukoll l-inklużjoni soċjali, u li jagħmlu enfasi fuq l-aspirazzjonijiet tal-kura fit-tul, bħat-titjib tal-benesseri u l-kwalità tal-ħajja tal-persuni li jkollhom bżonn servizzi ta' kura u appoġġ fit-tul, l-evoluzzjoni ta' snin ta' ħajja fi stat tajjeb ta' saħħa u indikaturi oħra li jpoġġu l-esperjenza kollha tal-kura fiċ-ċentru tal-attenzjoni; jistieden lill-Kummissjoni u l-Istati Membri biex jirrikonoxxu l-benefiċċji tal-approċċi għal kura integrati li jevitaw id-deklin fiżiku u konjittiv u jtawlu l-awtonomija tar-riċevituri tal-kura; jisħaq li l-età akbar, id-diżabilità, il-mard serju u kwalunkwe ċirkostanza oħra li jwasslu għal ħtiġijiet ta' kura fit-tul ma jippreżentawx ostaklu għal parteċipazzjoni attiva tal-individwi fis-soċjetà u l-ħajja fil-komunità; ifakkar li l-esklużjoni soċjali tal-persuni li jkollhom bżonn il-kura u l-appoġġ hija qabelxejn prodott ta' perċezzjonijiet negattivi mifruxa b'mod wiesa', awtoimmaġnijiet maħluqa soċjalment u d-diskriminazzjoni strutturali persistenti;

61. Jistieden lill-Kummissjoni torganizza Summit dwar il-Kura biex jikkontribwixxi għall-ħidma tal-Grupp ta' Livell Għoli dwar il-futur tal-protezzjoni soċjali u tal-istat soċjali fl-UE wara s-summit għal diskussjoni bir-reqqa u inklużiva mal-partijiet ikkonċernati rilevanti kollha, bħal sħab soċjali, gruppi ta' interess, organizzazzjonijiet tal-pazjenti, organizzazzjonijiet tal-kura, riċevituri tal-kura u r-rappreżentanti tagħhom, l-awtoritajiet pubbliċi, is-soċjetà ċivili, l-organizzazzjonijiet mingħajr skop ta' qligħ, il-fornituri tas-servizzi u esperti oħra dwar il-kura bbażata fil-komunità u xierqa għall-2030 bil-ħsieb li tinħoloq pjattaforma fit-tul, jinħolqu soluzzjonijiet ta' kura innovattivi, jiġu żgurati sistemi ta' kura li jibqgħu validi fil-futur, tiġi eliminata gradwalment il-kura istituzzjonalizzata u tiġi sostitwita b'kura bbażata fil-komunità jew ibbażata f'familji u/jew l-użu ta' baġits personalizzati u tfassil personalizzat tal-kura; jistieden lill-Kummissjoni tiggwida l-investimenti pubbliċi fis-servizzi tal-kura fit-tul fl-użu tal-istrumenti finanzjarji tal-UE u tippreżenta direttiva qafas dwar il-kura fit-tul, formali u informali, li tistabbilixxi l-prinċipji fundamentali u tipprovdi kriterji bbażati fil-komunità għal servizzi ta' kura u appoġġ fit-tul ta' kwalità li jkunu aċċessibbli u integrati fl-UE kollha;

62. Jistieden lill-Istati Membri jistabbilixxu reġistri nazzjonali, rikonoxxuti reċiprokament, tal-fornituri tas-servizz tal-kura, sabiex jimmonitorjaw l-istandards minimi u r-rekwiżiti legali; jieħu nota tas-sistemi jew il-mekkaniżmi ta' ċertifikazzjoni f'xi Stati Membri li jirrikonoxxu l-kwalifiki u l-kompetenzi tal-persuni li jagħtu l-kura fit-tul f'oqsma speċifiċi tal-għoti tal-kura; jinsisti fuq ir-rwol kruċjali tat-taħriġ għall-persuni li jindukraw b'mod formali u informali kif ukoll kontrolli tal-kwalità aktar b'saħħithom u sistemi ta' informaturi għal ktajjen tal-kura mingħajr skop ta' qligħ u bi s